**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 12 Σεπτεμβρίου 2022, ημέρα Δευτέρα και ώρα 16.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργού Επικρατείας «Κύρωση της από 9.8.2022 Πράξης Νομοθετικού Περιεχομένου "Επείγουσες διατάξεις για την ενίσχυση της ακεραιότητας στη λειτουργία της Εθνικής Υπηρεσίας Πληροφοριών" (Α΄ 152)».

### Στη συνεδρίαση παρέστησαν ο Υπουργός Επικρατείας, κ. Γεώργιος Γεραπετρίτης, καθώς και αρμόδιοι υπηρεσιακοί παράγοντες..

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υπουργού Επικρατείας: «Κύρωση της από 9.8.2022 Πράξης Νομοθετικού Περιεχομένου "Επείγουσες διατάξεις για την ενίσχυση της ακεραιότητας στη λειτουργία της Εθνικής Υπηρεσίας Πληροφοριών" (Α΄ 152)».

### Όπως γνωρίζετε, σε αυτές τις περιπτώσεις, έχουμε μία συζήτηση στην Επιτροπή μας και κατόπιν η κύρωση έρχεται στην Ολομέλεια. Αρχικώς, από τη Διάσκεψη είχε αποφασιστεί να συζητηθεί και ψηφιστεί στην Ολομέλεια μεθαύριο Τετάρτη 14 του μηνός. Μετά από αίτημα, όπως έμαθα, Κοινοβουλευτικής Ομάδας, η συζήτηση στην Ολομέλεια και η ψήφιση θα γίνει αύριο.

### Την Κυβέρνηση εκπροσωπεί ο Υπουργός Επικρατείας κ. Γεώργιος Γεραπετρίτης.

### Κύριε Υπουργέ, αν δεν έχετε αντίρρηση, αν έχετε να πείτε κάτι, καλώς, αλλιώς να δώσω τον λόγο σε Εισηγητές και κατόπιν να ολοκληρώσουμε με τη δική σας τοποθέτηση.

### ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας): Παρακαλώ, κύριε Πρόεδρε.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Σας ευχαριστώ.

### Καλώ στο βήμα τον Εισηγητή της Πλειοψηφίας, Βουλευτή Λακωνίας της Νέας Δημοκρατίας, τον κύριο Αθανάσιο Δαβάκη, εκ μέρους της Πλειοψηφίας, να εισηγηθεί την κύρωση της Πράξης Νομοθετικού Περιεχομένου στα επόμενα δεκαπέντε λεπτά.

### Ορίστε κ. Δαβάκη έχετε τον λόγο.

### ΑΘΑΝΑΣΙΟΣ ΔΑΒΑΚΗΣ (Εισηγητής Πλειοψηφίας): Κυρία, κύριοι συνάδελφοι, το θεσμικό πλαίσιο που αφορά στη δράση της Εθνικής Υπηρεσίας Πληροφοριών έχω πει και άλλες φορές ότι είναι μία άσκηση ισορροπίας μεταξύ δύο από τα σημαντικότερα δημόσια αγαθά, εκείνο της προστασίας της Εθνικής Ασφάλειας και εκείνο της προστασίας της ιδιωτικότητας. Από τη μία πλευρά, έχουμε το σημαντικό έργο που η Εθνική Υπηρεσία Πληροφοριών επιτελεί, το οποίο μπορεί μεν να μη δημοσιοποιείται, κυρίως, γίνεται, όμως, αισθητό με τα θετικά αποτελέσματα στην επίτευξη των οποίων συνεισφέρει. Μία τέτοια περίπτωση είναι και η αντιμετώπιση των τουρκικών υβριδικών επιχειρήσεων που όλοι ζήσαμε στα σύνορά μας, στον Έβρο, το Φεβρουάριο και τον Μάρτιο του 2020, όπου το σύστημα πληροφοριών έπαιξε ένα κρίσιμο και αποφασιστικό ρόλο.

### Φυσικά, η υπηρεσία αυτή δεν περιορίζεται στην παροχή έγκαιρης προειδοποίησης για τις όλο και συχνότερες ελληνοτουρκικές κρίσεις, αλλά επεκτείνεται και σε ένα ευρύ φάσμα άλλων δράσεων όπως η αντιμετώπιση του οργανωμένου εγκλήματος, η αντικατασκοπεία και η καταπολέμηση της διεθνούς τρομοκρατίας. Ειδικά η τελευταία είναι μια δραστηριότητα ιδιαίτερης σημασίας καθώς συνδέεται άμεσα και με την προστασία του τουριστικού εισοδήματος της χώρας μας που φέτος είχε μια εξαιρετικά ευοίωνη φάση. Τέλος, η Εθνική Υπηρεσία Πληροφοριών έχει και σημαντικό συντονιστικό ρόλο εντός του εθνικού συστήματος συλλογής και ανάλυσης πληροφοριών, όπως άλλωστε διατυπώνεται στο άρθρο 8 του ν.3649/2008, το οποίο ορίζει ότι ο Διοικητής της προεδρεύει στο συμβούλιο πληροφοριών. Από την άλλη πλευρά, έχουμε την επιχειρησιακή αστοχία της σύννομης συνακρόασης στο κινητό τηλέφωνο του Ευρωβουλευτή και τότε υποψηφίου και νυν Προέδρου του Κινήματος Αλλαγής κυρίου Ανδρουλάκη, η οποία ανέδειξε ορισμένα θεσμικά κενά που έπρεπε να καλυφθούν άμεσα.

Τα αντανακλαστικά της Κυβέρνησης ήταν, πράγματι, άμεσα σε όλα τα θεσμικά επίπεδα και αυτό φαίνεται και με αυτήν την πράξη την οποία σήμερα το απόγευμα συζητούμε στην Αίθουσα της Γερουσίας.

Ανταποκρινόμενη σε αυτήν την ανάγκη και λαμβάνοντας υπόψη την κρισιμότητα της αποστολής της Εθνικής Υπηρεσίας Πληροφοριών, η Κυβέρνηση δημοσίευσε στις 9 Αυγούστου αυτήν την πράξη νομοθετικού περιεχομένου και η οποία επιφέρει δύο αλλαγές στη λειτουργία της ΕΥΠ. Αρχικά προβλέπει ότι, πριν από τον διορισμό του Διοικητή, είναι απαραίτητο να ληφθεί η γνώμη της Ειδικής Μόνιμης Επιτροπής Θεσμών και Διαφάνειας της Βουλής, διευρύνοντας με αυτόν τον τρόπο την κοινοβουλευτική εποπτεία της ΕΥΠ και μετατρέποντας σε πολιτικά συμμετοχική μία διαδικασία που μέχρι σήμερα βρισκόταν κυρίως στο σκληρό πυρήνα της εκτελεστικής εξουσίας.

Η ρύθμιση αυτή τοποθετεί τη χώρα μας στη μέση του διεθνούς φάσματος κοινοβουλευτικού ελέγχου στην επιλογή των επικεφαλής των μυστικών υπηρεσιών, στο ένα άκρο του οποίου βρίσκονται χώρες όπου διορισμός τους απαιτεί τη σύμφωνη γνώμη του εκάστοτε Κοινοβουλίου, όπως οι Ηνωμένες Πολιτείες, που σύμφωνα με το κεφάλαιο 50 του άρθρου 3023 του Κώδικα των Ηνωμένων Πολιτειών, απαιτείται η συναίνεση της Γερουσίας. Στο άλλο άκρο βρίσκονται χώρες όπου η επιλογή των επικεφαλής είναι αποκλειστικό προνόμιο της εκτελεστικής εξουσίας, όπως στο Ηνωμένο Βασίλειο, όπου, όπως φαίνεται στο άρθρο 2 του Intelligence Service Act του 1994, η επιλογή του διοικητή της MI6 είναι αρμοδιότητα του Υπουργού Εξωτερικών. Θα καταθέσω στα πρακτικά ως ένα σημείο αναφοράς, για να γίνει και κοινό κτήμα και στους συναδέλφους για τη συζήτηση, τα σχετικά αποσπάσματα από τις νομοθεσίες των δύο αυτών κρατών.

*(Στο σημείο αυτό ο κ. Δαβάκης κατέθεσε στη γραμματεία της Επιτροπής έγγραφο, το οποίο παρατίθεται συνημμένο στο τέλος του πρακτικού)*

Ταυτόχρονα, το άρθρο 2 της πράξης νομοθετικού περιεχομένου την οποία συζητούμε, επαναφέρει την υποχρέωση της έγκρισης και από δεύτερο εισαγγελέα, τον αρμόδιο Εισαγγελέα Εφετών, κάθε αιτήματος της ΕΥΠ για άρση του απορρήτου ενός προσώπου. Η υποχρέωση αυτή προβλεπόταν στο άρθρο 5 του ν.3649/2008, από την ψήφισή του έως και το 2018, όταν η Κυβέρνηση των ΣΥΡΙΖΑ-ΑΝΕΛ, για άγνωστο λόγο, προχώρησε στην κατάργηση του σχετικού εδαφίου με το άρθρο 25, παράγραφος 3, του ν.4531/2018. Η ρύθμιση αυτή, κυρίες και κύριοι συνάδελφοι, καλύπτει, συνεπώς, το κενό που προκάλεσε η προηγούμενη Κυβέρνηση το 2018, με την τότε τροποποίηση της διαδικασίας έκδοσης των διατάξεων άρσης του απορρήτου ή και καταγραφής με ειδικά μέσα της δραστηριότητας προσώπων.

Εκτός από δοκιμασμένη στην ελληνική πραγματικότητα πριν από το 2018, η πρόβλεψη για την έγκριση των αιτημάτων άρσης του απορρήτου για λόγους εθνικής ασφαλείας από δικαστικό λειτουργό, που βρίσκεται σε θέση εκτός της εκάστοτε διωκτικής αρχής ή μυστικής υπηρεσίας, είναι πρακτική που συναντάται και σε άλλες δυτικές δημοκρατίες. Ενδεικτικά, οι Ηνωμένες Πολιτείες, χώρα με μακρά δημοκρατική παράδοση, που, όμως, αντιμετωπίζει εδώ και δεκαετίες ενεργή τρομοκρατική απειλή, έχουν καθιερώσει, όπως με τον τίτλο 50 του άρθρου 1803 του Κώδικα των Ηνωμένων Πολιτειών, την έγκριση των ενταλμάτων άρσης του απορρήτου από μία ομάδα 11 επιλεγμένων ομοσπονδιακών δικαστών. Αντίστοιχα, το Ηνωμένο Βασίλειο έχει θεσπίσει συγκεκριμένη διαδικασία έγκρισης των ενταλμάτων άρσης του απορρήτου από εξωτερικούς δικαστικούς λειτουργούς. Θα καταθέσω πάλι στα πρακτικά τα σχετικά αποσπάσματα από τη νομοθεσία των δύο αυτών κρατών.

*(Στο σημείο αυτό ο κ. Δαβάκης κατέθεσε στη γραμματεία της Επιτροπής και δεύτερο έγγραφο, το οποίο παρατίθεται συνημμένο στο τέλος του πρακτικού)*

Παρά το γεγονός ότι ο κ. Πρωθυπουργός ήταν ο ίδιος που αποκάλυψε τη νόμιμη συνακρόαση στο κινητό του κυρίου Ανδρουλάκη και τον προσκάλεσε για ενδελεχή ενημέρωση από τον Διοικητή σχετικά με την υπόθεση αυτή, παρά το ότι προέβη αμέσως σε διορθωτικές κινήσεις σε επίπεδο προσωπικού, παρά το ότι η Κυβέρνηση έχει θέσει σε κίνηση όλες τις σχετικές θεσμικές διαδικασίες και παρά το γεγονός ότι προχώρησε άμεσα στη δημοσιοποίηση της πράξεως νομοθετικού περιεχομένου με αυτές τις σημαντικές παρεμβάσεις που ανέφερα προηγουμένως στη λειτουργία της ΕΥΠ, η Αντιπολίτευση επιλέγει να κλιμακώσει την πολιτική αντιπαράθεση, επιστρατεύοντας κυρίως ρητορικές κορώνες, επικοινωνιακά πυροτεχνήματα και πονηρά υπονοούμενα.

Αν κάποιος επικεντρωθεί όμως στην ουσία της επιχειρηματολογίας των κομμάτων της Μειοψηφίας, θα διαπιστώσει ότι αυτή αποτελείται από ένα και μόνο επιχείρημα, ότι η υπαγωγή της ΕΥΠ απευθείας στο Γραφείο του Πρωθυπουργού, τον καθιστά αυτομάτως υπεύθυνο για τις επιχειρησιακές της αστοχίες. Το επιχείρημα αυτό, πιστεύω ότι πάσχει από αδυναμία διαχωρισμού μεταξύ του ρόλου του Πρωθυπουργού ως αποδέκτη τον διαβαθμισμένων πληροφοριακών προϊόντων της ΕΥΠ, και του ρόλου του επόπτη του κύκλου της συλλογής, της επεξεργασίας και της διανομής των πληροφοριών.

Σε έναν κόσμο αβεβαιότητας και διεθνών απειλών, ο Πρωθυπουργός ως ο κεντρικός λήπτης αποφάσεων του πολιτικού μας συστήματος, πρέπει να έχει τη δυνατότητα άμεσης παροχής καθοδήγησης στην ΕΥΠ, μέσω του καθορισμού των γενικών πληροφοριακών απαιτήσεων και προτεραιοτήτων καθώς και μέσω της αποστολής συγκεκριμένων αιτημάτων για πληροφόρηση τα γνωστά διεθνώς ως requested for information, RFIS. Η υπαγωγή συνεπώς της ΕΥΠ απευθείας στο Γραφείο του Πρωθυπουργού, βελτιώνει τη συνάφεια, την καταλληλότητα και την ταχύτητα της πληροφόρησης που αυτός λαμβάνει ως ο συνολικά αρμόδιος για το κυβερνητικό έργο και στον τομέα της εθνικής ασφάλειας.

Αντιθέτως, για θεσμικούς λειτουργικούς και πρακτικούς λόγους, ορθώς η εποπτεία διαιρείται εν προκειμένω μεταξύ της διοίκησης της υπηρεσίας, των αρμόδιων εισαγγελέων και της Επιτροπής Θεσμών και Διαφάνειας της Βουλής. Σε αυτόν ακριβώς τον μηχανισμό εποπτείας παρεμβαίνουν αυτές οι διατάξεις που συζητούμε τώρα και ενισχύουν τους τρεις πυλώνες του μηχανισμού αυτού. Πρώτον, επεκτείνουν τον εισαγγελικό έλεγχο της δραστηριότητάς της ΕΥΠ. Δεύτερον, διευρύνουν τις αρμοδιότητες της Επιτροπής Θεσμών και Διαφάνειας. Τρίτον, καθιστούν τη διαδικασία επιλογής του διοικητή της υπηρεσίας, πιο πολιτικά συμμετοχική με την εμπλοκή της Επιτροπής Θεσμών και Διαφάνειας της Βουλής.

Στο πλαίσιο αυτό, και λαμβάνοντας υπόψη, το γεγονός ότι η εθνική ασφάλεια και η προστασία των ατομικών μας δικαιωμάτων βρίσκονται στον πυρήνα των αξιών αυτής της παράταξης που υπερασπίζεται και προωθεί αυτή τη συγκεκριμένη νομοθετική πρωτοβουλία, εισηγούμαι σε όλες τις πτέρυγες, την Κύρωση της Πράξης Νομοθετικού Περιεχομένου που σήμερα εξετάζονται. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα καλέσω τώρα τον Εισηγητή της Μειοψηφίας Βουλευτή της Αξιωματικής Αντιπολίτευσης του ΣΥΡΙΖΑ.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Κύριε Πρόεδρε, πριν μου δώσετε τον λόγο θα ήθελα να βάλω ένα διαδικαστικό ζήτημα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τα διαδικαστικά μπαίνουν στην αρχή κύριε Σπίρτζη.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Απλά, εμείς θα το θέσουμε υπόψη του Προεδρείου κι εσείς θα αποφασίσετε. Έχω στα χέρια μου, από την Εφημερίδα της Κυβερνήσεως την ανάθεση των αρμοδιοτήτων στον Υπουργό Επικρατείας, τον κύριο Γεραπετρίτη. Πουθενά δεν αναφέρεται ότι του έχει ανατεθεί από τη ΝΔ- η αρμοδιότητα της νομοθετικής πρωτοβουλίας για την Εθνική Υπηρεσία Πληροφοριών. Θα ήθελα λοιπόν να ξέρω-γιατί είναι ένα ευαίσθητο ζήτημα-ποιος είναι υπεύθυνος από την κυβέρνηση για την Εθνική Υπηρεσία Πληροφοριών. Ως πολιτικός προϊστάμενος, ποιος έχει τη νομοθετική πρωτοβουλία και γιατί δεν είναι εδώ ο κύριος Μητσοτάκης, που σύμφωνα με το δικό του νόμο, έχει και τη νομοθετική αρμοδιότητα αλλά και την πρωτοβουλία και προΐσταται της Εθνικής Υπηρεσίας Πληροφοριών, σύμφωνα με το νόμο του επιτελικού κράτους.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Σπίρτζη, νομίζω ότι ο Υπουργός Επικρατείας και στην Επιτροπή Θεσμών και Διαφάνειας όταν ήρθε για να κυρωθεί και να διατυπωθεί η γνώμη από την αρμόδια Επιτροπή Θεσμών και Διαφάνειας ο νέος Διοικητής της ΕΥΠ, ο Υπουργός Επικρατείας, ο κ. Γεραπετρίτης, ήταν αυτός που εκ μέρους της Κυβερνήσεως παρίστατο.

Κύριε Υπουργέ, θέλετε να τοποθετηθείτε;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Εκτιμώ πολύ, κύριε εκπρόσωπε, το γεγονός ότι οψίμως σκεφτήκατε το θέμα της δικής μου εκπροσώπησης, διότι με είχατε καλοδεχθεί στην Επιτροπή Θεσμών και Διαφάνειας όταν είχα έρθει συνοδεία του Διοικητού. Να σας πω απλώς ότι, εκ του ΦΕΚ αρμοδιοτήτων, έχω την εποπτεία των φορέων που ανήκουν στον Πρωθυπουργό, από τη στιγμή που δεν έχει εξαχθεί κάποια αρμοδιότητα όπως είχε συμβεί στο παρελθόν. Θέλετε να μας το διαβάσετε επειδή δεν το έχω μπροστά μου; Να το διαβάσω εγώ.

Διαβάζω, κύριε εκπρόσωπε: «Στην εποπτεία στον Υπουργό Επικρατείας, Γεώργιο Γεραπετρίτη, ανατίθενται οι ακόλουθες αρμοδιότητες:» Μεταξύ άλλων, … «δ., η εποπτεία και η ρύθμιση οργανωτικών θεμάτων επιτροπών, οργανισμών και φορέων που υπάγονται στον Πρωθυπουργό». Είναι επαρκές κύριε εκπρόσωπε;

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** (*Ομιλεί εκτός μικροφώνου*): Δεν είναι η νομοθετική πρωτοβουλία.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Συνεχίζω, λοιπόν. «Στις αρμοδιότητες της παραγράφου 1..», άρα και της περίπτωσης δ., «περιλαμβάνονται, α) οι κοινοβουλευτικές αρμοδιότητες, συμπεριλαμβανομένης και της νομοθετικής πρωτοβουλίας». Σας καλύπτω;

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** (*Ομιλεί εκτός μικροφώνου*): Όχι, αλλά δεν πειράζει.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Νομίζω ότι θεωρείται λήξαν.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Να το συζητήσουμε αν θέλετε. Εγώ πάντοτε διασκεδάζω, κύριε Σπίρτζη, να συζητώ νομικά, όπως ξέρετε. Είναι το χόμπι μου. Αυτό το οποίο έχει συμβεί, απλώς για την ενημέρωση του κυρίου εκπροσώπου, είναι ότι, σε ειδικές περιπτώσεις, εξάγεται η αρμοδιότητα και αποδίδεται αλλού. Εγώ έχω μόνο τη δεξαμενή των νομοθετικών αρμοδιοτήτων. Στην περίπτωση της ΕΥΠ, είχε πράγματι εξαχθεί, αλλά στο μέτρο που πλέον δεν υφίσταται η ειδική αρμοδιότητα επί της ΕΥΠ, ξαναπηγαίνει στο γενικό τεκμήριο αυτής της αρμοδιότητας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ας έρθουμε, λοιπόν, στην εισήγηση. Τον λόγο έχει ο Εισηγητής της Μειοψηφίας, κ. Σπίρτζης, για την Πράξη Νομοθετικού Περιεχομένου που κυρώνουμε.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Επομένως, κύριε Γεραπετρίτη, κακώς που δεν παραιτηθήκατε και εσείς, μαζί με τον κύριο Δημητριάδη, για τα θέματα. Κακώς.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Θέλετε να το συζητήσουμε;

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Όχι, δεν θέλω να το συζητήσουμε. Θέλω να αναδείξω το μπάχαλο και τη διάχυση ευθύνης του κυρίου Μητσοτάκη, σε όποιον βρει μπροστά του, αρκεί να μην πάρει ο ίδιος την πολιτική ευθύνη. Και όχι μόνο τη πολιτική ευθύνη για όλο αυτό που έχει φέρει στη χώρα. Του φταίνε οι διευθυντές που έχει στο γραφείο του, Υπουργοί, Υφυπουργοί, αλλά η αρμοδιότητα, κύριε Γεραπετρίτη και οι ευθύνες ανήκουν στον κύριο Μητσοτάκη, ο οποίος δεν έχει το πολιτικό ανάστημα να αναλάβει τις ευθύνες του και να είναι εδώ σήμερα, για να μας πει πως έρχεται να θεραπεύσει όλο αυτό που δημιούργησε.

Μας φέρνετε, λοιπόν, προς κύρωση μία ΠΝΠ, ένα κουρελόχαρτο, σε σχέση με αυτά που γίνανε στη χώρα και τον διασυρμό της χώρας, που έχει δύο άρθρα. Μία ΠΝΠ που εκδόθηκε στη λογική και μόνο στη λογική του να απαντήσει ο κ. Μητσοτάκης, στις βαριές ευθύνες που έχει, μετά τις αποκαλύψεις της παρακολούθησης του κ. Κουκάκη και του κ. Ανδρουλάκη. Και αυτό που βρήκε να πει, για να δούμε ότι πάλι δεν έχει το πολιτικό σθένος και το πολιτικό ανάστημα να αναλάβει τις ευθύνες του, ούτε θεσμικά, ούτε νομοθετικά, τι έρχεται και μας φέρνει;

Το πρώτο, να υπάρχει μία ακρόαση από την Επιτροπή Θεσμών στον Διοικητή που θα τοποθετηθεί και το δεύτερο, μία διάταξη που επαναφέρει τους δύο εισαγγελείς, όπως είπατε και που ο κοινοβουλευτικός εκπρόσωπος της Νέας Δημοκρατίας δεν ήξερε και το γιατί. Να σας το πούμε εμείς για να το μάθετε. Το έχουμε ξαναπεί, αλλά αφού δεν το ξέρετε να το πούμε. Το είχε ζητήσει, κύριε Δαβάκη, η Εισαγγελία Εφετών. Δεν ήταν νομοθετική πρωτοβουλία της κυβέρνησης έτσι, γιατί έπρεπε να υπήρχε μία μεθόδευση. Και αυτός ήταν και ο λόγος που παρέμεινε ο Εισαγγελέας Εφετών, η κυρία Βλάχου δηλαδή. Και ο κύριος Γεραπετρίτης, εδώ, μας φέρνουν και τα πρακτικά. Σε νεκρό χρόνο, που απάντησε σε ερώτηση του κ. Ραγκούση, είπε, ότι με τον ένα Εισαγγελέα Εφετών, έχουμε το πιο ισχυρό πλαίσιο στην Ευρώπη.

Για να δούμε, όμως, το πιο ισχυρό πλαίσιο στην Ευρώπη, που λέει ο κ. Γεραπετρίτης και η κυβέρνηση Μητσοτάκη. Διασυρμός της χώρας. Εδώ είναι τα δημοσιεύματα του διεθνούς τύπου, των διεθνών μέσων και ευρωπαϊκών μέσων μαζικής ενημέρωσης για τις παρακολουθήσεις Μητσοτάκη, τις παρακολουθήσεις της ΚΥΠ Μητσοτάκης.

Ενδεικτικά, θα σας πω: GUARDIAN, LE MONDE, LA REPUBLICA, POLITICO, EUROPE ACTIVE, WASHINGTON POST, NEW YORK TIMES, BBC, FINANCIAL TIMES, BLOOMBERG, SPIEGEL, και λοιπά και λοιπά -είναι πολύ μεγάλος o κατάλογος.

Στη συνέχεια, έχουμε δεύτερο γύρο διασυρμού της χώρας, με αντίστοιχο κατάλογο. Πριν λίγες μέρες, όταν αποκαλύφθηκε η επιχείρηση, με πρώτο μήνυμα, και η παγίδευση του κινητού μου τηλεφώνου, με δεύτερο μήνυμα από το λογισμικό PREDATOR. Μάλιστα, ήταν οι ημέρες που είχαμε και ασκούσαμε Κοινοβουλευτικό Έλεγχο. Ακριβώς την ημέρα που ασκούσαμε Κοινοβουλευτικό Έλεγχο, ήταν το πρώτο μήνυμα. Δεν απαντήθηκε ποτέ εκείνη η Επίκαιρη Ερώτηση στον Πρωθυπουργό, ούτε και η επόμενη για την Εθνική Υπηρεσία Πληροφοριών και τη δράση της. Για παρακολουθήσεις ήταν –όχι του κυρίου Κουκάκη. Ήταν η υπόθεση, που αποκάλυψε η «ΕΦΗΜΕΡΙΔΑ των ΣΥΝΤΑΚΤΩΝ», του άλλου δημοσιογράφου. Έγινε η ακρόασή του, στο Ευρωκοινοβούλιο, ενός 12χρονου παιδιού, ενός δικηγόρου που είχε το 12χρονο προσφυγόπουλο, συμπολιτών μας που αντιδρούσαν -και εμείς διαφωνούσαμε με αυτό - σε μέτρα της Κυβέρνησης για την αντιμετώπιση της οικονομικής κρίσης. Στα σήματα, όμως, αυτά της ΕΥΠ αποκαλυπτόταν ότι η ΕΥΠ ζητούσε την καταγραφή του ιδεολογικού τους υπόβαθρου -φακέλωμα, δηλαδή. Φακέλωμα.

Σε αυτά, λοιπόν, τα θέματα, τότε, η Νέα Δημοκρατία, ο κ. Μητσοτάκης και το επιτελικό του κράτος δεν έδειξαν κάποια ευαισθησία για απάντηση. Αυτό που τους ένοιαξε ήταν να στείλουν PREDATOR σε εμένα, για να δουν με ποιους μιλάμε και τι λέμε με τον Πρόεδρο του ΣΥΡΙΖΑ. Ποια στελέχη της ΕΥΠ μας έδωσαν τα σήματα; Εκεί ήταν το μυαλό τους.

Όμως, εμείς, αγαπητοί συνάδελφοι και συναδέλφισσες της Νέας Δημοκρατίας, δεν είμαστε σαν και εσάς. Δεν διακινούμε, στον Τύπο, σήματα. Δεν παρακολουθήσαμε τους πολιτικούς μας αντιπάλους. Δεν ξεσκίσαμε την Εθνική Υπηρεσία Πληροφοριών, όπως εσείς, ούτε την εικόνα της χώρας. Ντροπή σας.

**ΑΝΔΡΕΑΣ ΚΟΥΤΣΟΥΜΠΑΣ:** *(ομιλεί εκτός μικροφώνου)* Ντροπή σας που μιλάτε έτσι σε βουλευτές. Να ανακαλέσετε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Σπίρτζη, σας παρακαλώ. Δεν απευθύνεστε στους βουλευτές, απευθύνεστε στο Προεδρείο και όχι στους βουλευτές. Παρακαλώ.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Με διακόπτουν, κύριε Πρόεδρε.

Είστε ωτακουστές και όχι μόνο.

Κύριε Γεραπετρίτη, δεν φέρατε μια ΠΝΠ, εδώ πέρα, για αλλαγές. Παίζετε με τη δημοκρατία και τους θεσμούς. Υπάρχει μία λίστα νομοθετικών αλλαγών από την Κυβέρνηση Μητσοτάκη. Αναφέρω μερικά από τα πολλά:

Τρόπος λειτουργίας του ΚΕΤΥΑΚ *(Κέντρο Τεχνολογικής Υποστήριξης, Ανάπτυξης και Καινοτομίας*). Είναι ένα «μαύρο κουτί» μέσα στην ΕΥΠ, Σύσταση Ειδικού Λογαριασμού Απόρρητων Κονδυλίων του ΚΕΤΥΑΚ.

Δεύτερο. Εγκαθίδρυση της ΕΥΠ σε όλο το δημόσιο τομέα. Κύριε Γεραπετρίτη, αφού είστε υπεύθυνος για τα οργανωτικά θέματα, σε ποιους φορείς του δημοσίου έχει στείλει η ΕΥΠ ανθρώπους; Στην ΑΔΑΕ έχει στείλει; Ρωτάμε. Δεν απαγορεύεται από αυτό που έχετε περάσει.

Άλλη Τροπολογία. Ελαχιστοποίηση τυπικών προσόντων διοικητή. Πρέπει να το αλλάξετε αυτό; Βρήκατε, στη Νέα Δημοκρατία, άνθρωπο που έχει πτυχίο. Και πολλούς έχετε που έχουν πτυχίο. Δεν σας προβληματίζει ούτε αυτό;

Αύξηση θέσεων υποδιοικητών ΕΥΠ. Εσείς που είχατε το μεταρρυθμιστικό προφίλ του ευρωπαϊκού κόμματος, έχετε βάλει υποδιοικητή της ΕΥΠ τον πρώην διευθυντή της κοινοβουλευτικής σας ομάδας και πρώην διευθυντή του πρωθυπουργού, όταν ήταν υπουργός. Καθόλου κομματικό κράτος. Διορισμός διοικητή ΕΥΠ. Έφυγε από το Υπουργείο Εσωτερικών, ο κ. Μητσοτάκης φαντάζομαι το υπογράφει. Εκεί δεν έχει πρόβλημα να παρευρεθεί ή να έχει τις αρμοδιότητές του.

Κατά παρέκκλιση αποσπάσεις στην ΕΥΠ, καθήκον εχεμύθειας. Αυτές είναι οι αλλαγές που εσείς έχετε κάνει τώρα, αυτά τα τρία χρόνια. Τροποποίηση υπηρεσιακού συμβουλίου ΕΥΠ. Εξαιρέσεις στις αποσπάσεις. Εγκαταστάσεις ΕΥΠ, να και ένα ωραίο θέμα.

Ρυθμίσεις προσωπικού ΕΥΠ. Καθαρίσατε σε ένα βράδυ 250 στελέχη της ΕΥΠ και μέσα σε αυτούς στελέχη που είχαν πλούσια δράση και που τους είχαν βάλει δεξιές κυβερνήσεις, όχι ο ΣΥΡΙΖΑ ούτε το ΚΙΝΑΛ και βέβαια, η φοβερή αλλαγή τροπολογία - σκάνδαλο για την ΑΔΑΕ, μία ακόμη ρύθμιση που μας έχει κάνει ρεζίλι σε όλη την Ευρώπη. Μία ακόμη ρύθμιση αντιδημοκρατική, νοσηρή, για να κουκουλώσει το τι γινόταν στην Εθνική Υπηρεσία Πληροφοριών και δεν τα βλέπουμε αυτά να τα φέρνετε. Τόσες μέρες γίνεται χαμός σε όλο τον κόσμο γι’ αυτά που γίνονται στη χώρα μας, εσείς δεν έχετε καταλάβει τίποτα, ούτε της ΑΔΑΕ την ρύθμιση, κάτι που έχουν καταδικαστεί άλλες χώρες.

Προτάσεις. Όλα αυτά που σας ανέφερα πριν, να τα πάρετε πίσω. Να πάρετε πίσω το φοβερό νόμο του επιτελικού κράτους που την ευθύνη της ΕΥΠ και όλων των υπολοίπων την έχει ο αυτοκράτωρ πρωθυπουργός, κ. Μητσοτάκης, ο οποίος αυτοαποκαλέστηκε κυβερνήτης. Να πάρετε πίσω όλα αυτά που σας είπα πριν. Να φέρετε πίσω τα στελέχη της ΕΥΠ, που την έχετε καταντήσει ένα μαγαζάκι του επιτελικού κράτους για να παρακολουθείτε δημοσιογράφους και πολιτικούς αντιπάλους, τουλάχιστον. Να μας φέρετε μια τροποποίηση με αυτά που έγιναν. Από το predator έγινε όλη αυτή η ιστορία. Αποκαλύφθηκε, ότι το ευρωπαϊκό κοινοβούλιο ειδοποίησε τον κύριο Ανδρουλάκη. Εμείς εδώ, θα κάνουμε τίποτα; Θα απαγορεύσετε, παραδείγματος χάριν η ΕΥΠ να δίνει έξω την χρήση του predator, κατ’ εντολή της και ποιες είναι οι ποινές για αυτό; Φέρτε το. Λέτε, ότι δεν έχει καμία σχέση ούτε ο κ. Μητσοτάκης ούτε η ΕΥΠ με το predator. Φέρτε το, μη μας φέρνετε διατάξεις για επικοινωνία. Φέρτε την τροποποίηση της ΑΔΑΕ, φέρτε πίσω τα στελέχη της ΕΥΠ.

Στη συζήτηση με τους αρχηγούς των κομμάτων, ο πρόεδρος μας κατέθεσε συγκεκριμένες προτάσεις για την Εθνική Υπηρεσία Πληροφοριών, για να μην ξαναγίνουν αυτά που έκανε ο κ. Μητσοτάκης. Παραδείγματος χάριν, το πρώτο, να δημιουργήσουμε θεσμούς και αντίβαρα ώστε να μην υπάρχει περίπτωση κανένας άλλος μηχανισμός σαν κι αυτό του επιτελικού κράτους, σαν κι αυτό του καθεστώτος Μητσοτάκη, να επιχειρήσει σ’ αυτά που έγιναν. Να καταργηθεί λοιπόν άμεσα, το άρθρο 87 του ν.4790 για την ΑΔΑΕ.

 Να ορισθεί σαφέστατα η έννοια της εθνικής ασφάλειας, προκειμένου η Εθνική Υπηρεσία Πληροφοριών να επικεντρωθεί στα καθήκοντά της σε αυτά που την αφορούν και τα γεωπολιτικά καθήκοντά της και την αντιμετώπιση της διεθνούς τρομοκρατίας και κατασκοπείας και όχι με ό,τι βαφτίζεται εθνικοί λόγοι και εθνικά συμφέροντα. Διότι, στα καθεστώτα εθνικοί λόγοι και εθνικό συμφέρον είναι να διατηρηθεί το καθεστώς. Στη χώρα μας το έχουμε πληρώσει με πολύ βαρύ τίμημα για δεκαετίες, μια τέτοια λογική και συμπεριφορά.

Πιστεύουμε, επίσης, ότι πρέπει να υπάρξει πρόβλεψη για τεκμηριωμένη αιτιολογία των εισαγγελικών διατάξεων που αφορούν τους λόγους της εθνικής ασφάλειας. Όχι όποιος εισαγγελέας κρίνει, χωρίς να λογοδοτεί πουθενά, να βάζει μία υπογραφή. Φαντάζομαι ότι διαβάζετε την «ΚΑΘΗΜΕΡΙΝΗ». Αποκάλυψε σήμερα, λοιπόν, ότι το έγγραφο για την παρακολούθηση του κ. Ανδρουλάκη είχε τρεις υπογραφές. Δεν είχε έξι ή επτά που μας λέγατε, όλη η Υπηρεσία της ΕΥΠ. Τρεις υπογραφές είχε. Του κυρίου Κοντολέων, του Διοικητή, της κυρίας Βλάχου και της Υποδιευθύντριας της ΕΥΠ, αρμόδια για θέματα οργανωμένου εγκλήματος. Γιατί υπογράφει η αρμόδια της ΕΥΠ για το οργανωμένο έγκλημα την παρακολούθηση του κ. Ανδρουλάκη για εθνικούς λόγους; Πόσα ψέματα θα πείτε ακόμα; Τα είπατε στην Επιτροπή ότι δεν παρακολουθείτε πολιτικό πρόσωπο. Πόσα ψέματα θα πείτε ακόμη; Τον κύριο Ανδρουλάκη τον παρακολουθούσατε για οργανωμένο έγκλημα; Γιατί υπογράφει η συγκεκριμένη κυρία; Και γιατί έφυγε η συγκεκριμένη κυρία με την απομάκρυνση του κ. Κοντολέωντα; Δεν ήταν σοβαρό στέλεχος της ΕΥΠ που εσείς είχατε τοποθετήσει εκεί; Απαντήστε μας. Θα κάνω κι άλλες ερωτήσεις για την ΕΥΠ μετά κύριε Γεραπετρίτη.

Τέταρτον, η έγκριση των παρακολουθήσεων να μην γίνεται από εισαγγελικό λειτουργό και μάλιστα ενταγμένο στην ΕΥΠ, αλλά από ανώτατους δικαστικούς λειτουργούς εξοικειωμένους με τον έλεγχο της νομιμότητας της διοικητικής δράσης. Σε αυτούς πρέπει να γνωστοποιούνται το όνομα και η ιδιότητα του θιγόμενου από άρση απορρήτου για λόγους εθνικής ασφάλειας που πρέπει να είναι απόλυτα τεκμηριωμένη.

Πέμπτον, η επιλογή του Διοικητή της ΕΥΠ πρέπει να γίνεται με διαδικασία στην οποία θα συμμετέχει ουσιαστικά και όχι με έκφραση γνώμης - όπως το κάνετε - η Επιτροπή Θεσμών, αλλά και η ΑΔΑΕ.

Έκτο, να ενισχύσουμε την ΑΔΑΕ. Να ενισχύσουμε με προσωπικό, επιστήμονες, με τεχνικά μέσα, με ένα άμεσο πρόγραμμα κάλυψης των αναγκών της, να αποκτήσει ρητή αρμοδιότητα έκφρασης γνώμης για την επάρκεια της αιτιολογίας των διατάξεων άρσης του απορρήτου και για την τυπική και ουσιαστική τήρηση των όρων και των προϋποθέσεων του νόμου στη Δικαστική Αρχή που εγκρίνει τα αιτήματα της Εθνικής Υπηρεσίας Πληροφοριών.

Βέβαια, πρέπει να ενισχυθεί η εποπτεία της Επιτροπής Θεσμών και Διαφάνειας επί της ΕΥΠ. Να ενισχυθεί, ώστε να μην έχουν τη δυνατότητα διάφοροι που δεν έχουν αίσθηση του τι κάνουν, ούτε για τις ευθύνες τους, να επικαλούνται το απόρρητο στην απόρρητη Επιτροπή του Εθνικού Κοινοβουλίου της εθνικής αντιπροσωπείας. Να τρελαίνεται κανείς.

Κύριε Πρόεδρε, είναι προφανές ότι έχουμε στα χέρια μας την κύρωση μιας ΠΝΠ που έγινε για επικοινωνιακούς λόγους, προκειμένου να κρυφτούν οι ευθύνες του ίδιου του Κυριάκου Μητσοτάκη για την αθλιότητα, το νοσηρό, το άρρωστο καθεστώς που έχει εγκαθιδρύσει στη χώρα. Θα περιμέναμε, κύριε Γεραπετρίτη, να μας πείτε τι πρωτοβουλίες έχετε πάρει έστω θεσμικά για τη χρήση παράνομων λογισμικών, όπως το Predator, που δεν έχετε σαν Κυβέρνηση καμία σχέση και πώς προστατεύετε τους βουλευτές, τους δημοσιογράφους, τους πολίτες από τέτοιου είδους λογισμικά. Θα περίμενε κανείς να το κάνει η Κυβέρνηση με όλα αυτά που έχουν γίνει.

Δεν το κάνει, γιατί είναι η ίδια εμπλεκόμενη. Είναι η ίδια που έδινε τις εντολές και αποδείχτηκε αυτό. Είναι η ίδια που όταν δεν χρησιμοποιούταν το predator ενεργοποιούσε την ΕΥΠ και όταν τελείωνε η ΕΥΠ ενεργοποιούσε το predator. Και προφανώς, αυτός είναι και ο λόγος που όλα αυτά που προανέφερα, ούτε πρόκειται να τα κάνετε αποδεκτά ούτε πρόκειται να πάτε σε μια τέτοια λογική ούτε τη χώρα ούτε την Εθνική Υπηρεσία Πληροφοριών.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, ο κ. Χάρης Καστανίδης, μέσω τηλεδιάσκεψης, για τα επόμενα 15 λεπτά να παρουσιάσει τις θέσεις του Κινήματος Αλλαγής - ΠΑΣΟΚ για την Πράξη Νομοθετικού Περιεχομένου. Ορίστε, παρακαλώ, κύριε Καστανίδη.

**ΧΑΡΑΛΑΜΠΟΣ ΚΑΣΤΑΝΙΔΗΣ(Ειδικός Αγορητής του Κινήματος Αλλαγής):** Κύριε Πρόεδρε, δεν θα σχολιάσω σήμερα στην κοινοβουλευτική μας Επιτροπή αρνητικές πράξεις ή παραλείψεις της Κυβέρνησης, σιωπές και αποκρύψεις, αμηχανίες και συνδηλώσεις. Εάν χρειαστεί, θα το κάνω αύριο στην Ολομέλεια. Και δεν είναι μόνο η απόσταση, η από μακριά εισήγηση, γιατί έκτακτος λόγος με κράτησε στην πατρίδα μου, αλλά και γιατί, θεωρώ, ότι σήμερα πρέπει να καταθέσουμε ένα πλαίσιο προτάσεων και ιδεών, πραγματικών όμως προτάσεων, για την αναβάθμιση της Εθνικής Υπηρεσίας Πληροφοριών, την ανασυγκρότηση και την ορθή λειτουργία της, που πρέπει να σέβεται το κράτος δικαίου, τη συνταγματική τάξη και τα ατομικά δικαιώματα.

Θα κάνω μόνο μία παρατήρηση πολιτική. Χθες, άκουσα έκπληκτος τον Πρωθυπουργό, απευθυνόμενος στην αντιπολίτευση και ειδικότερα, στον Πρόεδρο του ΠΑΣΟΚ και στο ΠΑΣΟΚ, να λέει ότι εργαλειοποιεί την υπόθεση των υποκλοπών ο κ. Ανδρουλάκης και το ΠΑΣΟΚ. Είναι η πρώτη φορά στην πολιτική μου διαδρομή και η μνήμη μου δεν μου θυμίζει κάτι άλλο, που ο θύτης απευθύνεται με προπετές ύφος στο θύμα και μιλάει για εργαλειοποίηση, ενώ θα έπρεπε, τουλάχιστον, στην καλύτερη περίπτωση, να σιωπά. Και αυτό το τονίζω, διότι, ελπίζω αύριο να μην χρειαστεί να αποδείξουμε ότι ξέρουμε περισσότερα από όσα νομίζει η κυβέρνηση.

Η Κυβέρνηση εισηγήθηκε, ψήφισε μια πράξη νομοθετικού περιεχομένου, για να βγει από την αμηχανία της στιγμής. Δύο άνθρωποι παραιτήθηκαν. Ο Πρωθυπουργός αναγνώρισε το λάθος. Η κοινή γνώμη έκπληκτη παρακολουθούσε. Η Κυβέρνηση βρισκόταν σε δύσκολη θέση. Έπρεπε να δείξει ότι κάτι κάνει για να βγει από την αμηχανία και πέταξε στο τραπέζι των ιδεών δύο αμήχανες ιδέες, τις οποίες βάφτισε τώρα που θέλει να κυρώσει με νόμο την Πράξη Νομοθετικού Περιεχομένου, ως ιδέες για την ακέραια λειτουργία της Εθνικής Υπηρεσίας Πληροφοριών. Κάνω τον σταυρό μου, κύριε Πρόεδρε.

Ποιες είναι αυτές οι ιδεούλες; Τις οποίες μπορούμε να τις προσπεράσουμε χωρίς να τους δώσουμε σημασία; Κάνει συμμέτοχο στις προειλημμένες αποφάσεις του ο Πρωθυπουργός, όταν διορίζεται ο Διοικητής της Εθνικής Υπηρεσίας Πληροφοριών, το κόμμα του. Kαι συγκεκριμένα την Κυβερνητική πλειοψηφία στην Επιτροπή Θεσμών και Διαφάνειας.

Τι το θέλει; Να λειτουργεί ως πλυντήριο αποφάσεων η Επιτροπή Θεσμών και Διαφάνειας; Δεύτερον. Προτείνει η Κυβέρνηση, την επαναφορά παλαιότερης διάταξης, όταν έχουμε άρση του απορρήτου, για λόγους Εθνικής ασφάλειας. Η Εισαγγελική διάταξη του αρμόδιου για την ΕΥΠ Εισαγγελέα να περνά και από την έγκριση, την κρίση και την έγκριση Εισαγγελέως Εφετών.

Αυτά είναι τα δύο μαγικά μυστικά που διαθέτει, η ευρισκόμενη στη γωνία του ρινγκ Κυβέρνηση, για να βγει από την αμηχανία της κριτικής που της γίνεται. Πρόκειται, για εντελώς αλυσιτελείς ιδέες άνευ σημασίας, επειδή είμαι ευγενής άνθρωπος, δεν θα ήθελα να πω, πού θα έπρεπε να πεταχτούν.

Κύριε Πρόεδρε, κυρίες και κύριοι συνάδελφοι, εμείς που κατά τον κ. Μητσοτάκη, σε εισαγωγικά όλα αυτά, εργαλειοποιούμε την υπόθεση των υποκλοπών, θα σας δώσουμε σήμερα συνοπτικά μια δέσμη ιδεών προτάσεων, για το πως μπορούμε όλοι μαζί, αν το θέλει η Κυβέρνηση - είμαι σίγουρος ότι δεν το θέλει- και γι’ αυτό δεν θα κάνει τίποτα, ώστε να δοθούν εγγυήσεις για τη λειτουργία της ΕΥΠ με τέτοιο τρόπο που να σέβεται την πολιτική ομαλότητα, τη Δημοκρατία, τη Συνταγματική τάξη, τα ατομικά δικαιώματα και το κράτος δικαίου. Πρώτη πρόταση. Για κάθε Έλληνα πολίτη. Όταν πρόκειται, να αποφασιστεί η άρση του απορρήτου των επικοινωνιών του για λόγους Εθνικής Ασφάλειας, η εισαγγελική διάταξη του Εισαγγελέα του αρμόδιου για την ΕΥΠ, πρέπει να εγκρίνεται όχι από έναν Εισαγγελέα εφετών, αλλά από τριμελές Δικαστικό Συμβούλιο Εφετών.

Όπως ακριβώς συμβαίνει άλλωστε, όταν πρόκειται να αρθεί το απόρρητο των επικοινωνιών πολίτη, προκειμένου να διερευνηθεί, να διακριβωθεί η τέλεση κακουργήματος αξιόποινης πράξης, βαριάς εγκληματικής συμπεριφοράς. Εκεί αναλόγως του είδος του πιθανού εγκλήματος που διερευνάται, μπορεί να είναι το Τριμελές Συμβούλιο Πλημμελειοδικών ή το Τριμελές Συμβούλιο των Εφετών.

Στην προκειμένη περίπτωση, επειδή είναι βαριές οι υποψίες δηλαδή η διακινδύνευση της Εθνικής ασφάλειας, η απόφαση πρέπει στο τέλος να είναι Τριμελούς Δικαστικού Συμβουλίου Εφετών. Άρα πρώτη ιδέα. Η Εισαγγελική διάταξη του αρμόδιου, επαναλαμβάνω, για την ΕΥΠ Εισαγγελέως, πρέπει να γνωστοποιείται και τελικά να εγκρίνεται από Τριμελές Δικαστικό Συμβούλιο Εφετών.

Πρόταση δεύτερη. Τι συμβαίνει, αν πρέπει να αρθεί το απόρρητο των επικοινωνιών για έναν Βουλευτή ή Ευρωβουλευτή; Έχουν σιωπήσει οι πάντες. Εντωμεταξύ, εξήγησα και κατά τη συζήτηση για την πρόταση του κόμματός μας, για τη σύσταση Εξεταστικής Επιτροπής ότι το άρθρο 62 του Συντάγματος, περιλαμβάνει συγκεκριμένες πρόνοιες για τους Βουλευτές. Ενώ το 7ο πρωτόκολλο των Ευρωπαϊκών ασυλιών περιλαμβάνει τις ίδιες ακριβώς πρόνοιες για τον Έλληνα Βουλευτή και για τους Έλληνες Ευρωβουλευτές.

Θυμίζω ότι το άρθρο 62 προβλέπει ρητά ότι κατά τη διάρκεια της Βουλευτικής περιόδου, ούτε διώκεται ούτε φυλακίζεται ούτε άλλως πως περιορίζεται Βουλευτής χωρίς άδεια του σώματος, εκτός αν πρόκειται για αυτόφωρο κακούργημα. Δεν αναφερόμαστε, προφανώς, εδώ σε αυτόφωρο κακούργημα ούτε στην περίπτωση του κυρίου Ανδρουλάκη, ούτε στην περίπτωση του κυρίου Κουκάκη.

Εφόσον, λοιπόν πρέπει να δοθεί άδεια από το Σώμα πρέπει να βρεθεί μια λυσιτελής αποτελεσματική διαδικασία στην οποία πρέπει να εμπλακεί η Βουλή. Όταν λοιπόν πρόκειται να αρθεί το απόρρητο των επικοινωνιών βουλευτή ή ευρωβουλευτή πρέπει να εμπλακεί η Βουλή. Είναι προφανές, ότι δεν μπορούμε για λόγους ευνόητους, δεν χρειάζεται να εξηγήσω «τα ευκόλως εννοούμενα παραλείπονται». Δεν μπορούμε να εμπλακούμε σε μια τυπική διαδικασία άδειας του Σώματος, όπως όταν παραδείγματος χάριν συζητούμε την άρση ασυλίας του βουλευτή. Είναι προφανές, ότι δεν μπορούν να εμπλακούν πολλά πρόσωπα, δεν μπορούν να εμπλακούν διακομματικές ομάδες.

Εδώ πρόκειται για θέματα εθνικής ασφάλειας. Τι μπορεί λοιπόν να γίνει; Η απόφαση του τριμελούς Δικαστικού συμβουλίου θα πρέπει να έχει και τη σύμφωνη γνώμη τουλάχιστον του Προέδρου της Βουλής, μονοπρόσωπα όχι άλλου οργάνου. Η Βουλή μπορεί να εξουσιοδοτήσει τον Πρόεδρό της, όταν για λόγους εθνικής ασφαλείας κρίνεται από την Εθνική Υπηρεσία Πληροφοριών, από την εισαγγελέα της ΕΥΠ και από το τριμελές δικαστικό συμβούλιο ότι πρέπει να αρθεί το απόρρητο, πρέπει να υπάρχει σύμφωνη γνώμη του Προέδρου της Βουλής.

Εγώ θα προσέθετα και τον πρόεδρο της ΑΔΑΕ, αλλά, αν τονίζω, μπορούσε να κριθεί ότι συμμετέχοντας σε μια τέτοια διαδικασία ο πρόεδρος της ΑΔΑΕ δημιουργείται ένα είδος εσωτερικής συγκρούσεως συμφερόντων, καθηκόντων για την ακρίβεια, γιατί μετά πρέπει να είναι και ελεγχόμενος και ελέγχων ο πρόεδρος της ΑΔΑΕ, τότε αποσύρω την ιδέα του προέδρου της ΑΔΑΕ παρά το γεγονός, ότι μου είναι απολύτως οικεία και σωστή και παραμένω μόνο, στην απολύτως αναγκαία σύμφωνη γνώμη του Προέδρου της Βουλής, όταν πρόκειται να αρθεί το απόρρητο επικοινωνιών βουλευτή ή ευρωβουλευτή.

Θα μπορούσε κανένας να ρωτήσει, όχι πια για βουλευτές ή ευρωβουλευτές. Εάν είναι ασφαλώς υψηλότερης σημασίας δικαστική εγγύηση, η εγγύηση του τριμελούς δικαστικού συμβουλίου εφετών, μήπως θα έχουμε καθυστερήσεις; Η απάντηση είναι όχι. Μπορούμε να επαναλάβουμε τη διάταξη του νόμου που αφορά την διακρίβωση των σοβαρών εγκλημάτων. Αν υπάρχει εξαιρετικά επείγουσα κατάσταση-τότε μπορεί να εφαρμοστεί η διάταξη της εισαγγελέως της ΕΥΠ, λέω «τής» γιατί σήμερα είναι η γυναίκα του εισαγγελέα αρμόδιου για την υπηρεσία πληροφοριών, αλλά οφείλει εντός τριών ημερών να γνωστοποιήσει την εισαγγελική διάταξη στο Δικαστικό συμβούλιο και να δοθεί τελικά η έγκριση. Αν δεν δοθεί η έγκριση, σταματά η άρση του απορρήτου. Για αυτούς τους πολύ μεγάλους πατριώτες περί την Εθνική Υπηρεσία Πληροφοριών που θα έλεγαν μήπως της δυσκολέψουμε το έργο.

Πρόταση τρίτη. Όταν υπάρχει τέτοια αμφισβήτηση στη λειτουργία της Εθνικής Υπηρεσίας Πληροφοριών, όταν το θέμα μας γίνεται θέμα και στα διεθνή Μέσα Μαζικής Ενημέρωσης, όταν είναι προφανές ότι ο Πρωθυπουργός έχει τουλάχιστον αποδεχθεί λάθος. Θα έλεγα εγώ άλλα πράγματα άλλα «εν πάση περιπτώσει» απεδέχθη λάθος. Θα πρέπει κάτι σοβαρό να γίνει με τον διορισμό της Εθνικής Υπηρεσίας Πληροφοριών και γι’ αυτό η τρίτη πρότασή μας είναι η διατύπωση γνώμης, για τον κάθε φορά προτεινόμενο διοικητή της Εθνικής Υπηρεσίας Πληροφοριών να γίνεται με πλειοψηφία των τριών πέμπτων των μελών της Επιτροπής θεσμών και διαφάνειας, ώστε να υπάρχει μια στοιχειώδης συνεννόηση μεταξύ των κομμάτων.

Σημειώστε ότι υπάρχουν άλλες χώρες της Ευρώπης, που οι κοινοβουλευτικές επιτροπές έχουν τρομακτικές αρμοδιότητες για τις Εθνικές Υπηρεσίες Πληροφοριών. Ας κάνουμε τουλάχιστον τη συνεννόηση των κομμάτων και την Επιτροπή Θεσμών και Διαφάνειας σε ό,τι αφορά τη διατύπωση γνώμης, ας την κάνουμε ισχυρή. Να είναι πλειοψηφία.

Πρόταση 4η. Μέχρι τώρα κακώς η νομοθεσία μας, δεν υποχρεώνει τον αρμόδιο Εισαγγελέα για την ΕΥΠ και το Δικαστικό Συμβούλιο - προσθέτω εγώ, σύμφωνα με την πρότασή μας - να αναγράφουν στη διάταξη την αιτιολογία. Είναι αδιανόητο, να μην υπάρχει αιτιολογία. Άρα, λοιπόν, μια ορθή απόφαση του Τριμελούς Δικαστικού Συμβουλίου μετά την πρόταση του Εισαγγελέως για την ΕΥΠ πρέπει να περιλαμβάνει τρία αναγκαία στοιχεία. Το όνομα και τον αριθμό αυτού που θα παρακολουθεί, την αιτιολογία - εμπεριστατωμένη αιτιολογία - γιατί αποφασίζεται τέτοια παρακολούθηση. Και τρίτον, πρέπει να περιλαμβάνει την επαρκή τεκμηρίωση σεβασμού της αρχής της αναλογικότητας. Θα πρέπει δηλαδή, να μας εξηγεί το Δικαστικό Συμβούλιο, όπως προτείνουμε εμείς και ο αρμόδιος Εισαγγελέας για την ΕΥΠ, να μας εξηγούν, γιατί αν τηρείται η Αρχή της Αναλογικότητας, γιατί παίρνει ένα ιδιαίτερα βαρύ επαχθές μέτρο που είναι η άρση του απορρήτου των επικοινωνιών ενός προσώπου. Άρα, πρέπει να είναι μείζων ο σκοπός που εξυπηρετείται. Αυτή είναι η Αρχή της Αναλογικότητας στην προκειμένη περίπτωση. Συνεπώς, η τέταρτη ιδέα είναι ότι πρέπει να κάνουμε τροποποίηση του νόμου με βάση την οποίο θα επιβάλλονται η αναγραφή, η ύπαρξη αιτιολογίας στην εισαγγελική διάταξη, καθώς επίσης και η τεκμηρίωση του σεβασμού της Αρχής Αναλογικότητας.

Πέμπτη ιδέα. Πρέπει εντός 24 ωρών από τις αποφάσεις των αρμοδίων οργάνων, δηλαδή, εάν πρόκειται για οποιονδήποτε πολίτη μετά την έκδοση της απόφασης του Δικαστικού Συμβουλίου, αν πρόκειται για Βουλευτή ή Ευρωβουλευτή μετά τη σύμφωνη γνώμη του Προέδρου της Βουλής, η πρόταση να πηγαίνει στον Πρόεδρο της ΑΔΑΕ και να περιλαμβάνει το σύνολο των στοιχείων, τα οποία περιέγραψα. Όχι μόνο όνομα ή αριθμό, αλλά αιτιολογία και τεκμηρίωση, όπως σας είπα της Αρχής της Αναλογικότητας, διότι έτσι διευκολύνεται το αρμόδιο κατά το Σύνταγμα όργανο στον ουσιαστικό έλεγχο της δράσης και των πράξεων της Εθνικής Υπηρεσίας Πληροφοριών.

Επόμενη πρόταση. Θα πρέπει η Αρχή Διασφάλισης του Απορρήτου των Επικοινωνιών, όταν θα λήξει το καθεστώς της παρακολούθησης, θα λήξει η άρση του απορρήτου, πρέπει να έχει τη διακριτική ευχέρεια να αποφασίζει την ενημέρωση του θιγέντος, όταν από τα δεδομένα προέκυψε ότι δεν υπάρχει καμία εμπλοκή αυτού που παρακολουθήθηκε, καμία εμπλοκή στους λόγους για τους οποίους έγινε η παρακολούθησή του. Δηλαδή, ουσιαστικά να επαναφέρουμε την Αρχή, ανεξαρτήτως αν πρόκειται για άρση του απορρήτου, προκειμένου να διακριβωθεί εγκληματική δραστηριότητα ή για άρση του απορρήτου για λόγους εθνικής ασφάλειας. Πρέπει να έχει τη διακριτική ευχέρεια η Αρχή Διασφάλισης Απορρήτου των Επικοινωνιών να ενημερώνει θιγέντα.

Υπάρχουν κι άλλες προτάσεις τις οποίες θα καταθέσουμε. Δεν είναι η ώρα αυτή τη στιγμή να πω για προβλήματα που έχει το νομοθετικό μας καθεστώς. Σοβαρότατα και διαχρονικά προβλήματα που έγιναν χειρότερα τα τελευταία χρόνια.

Να υπαινιχθώ μόνο κάτι πριν πάμε στην Ολομέλεια. Είναι αμφίβολο, εάν ως πολιτική αυτοτελής υπηρεσία, η Εθνική Υπηρεσία Πληροφοριών μπορεί κατά νόμον να υποβάλει αίτημα για άρση του απορρήτου των επικοινωνιών.

Μπορεί να σας εκπλήσσω, αλλά αν κανείς δει προσεκτικά τη σειρά των νόμων και του προεδρικού διατάγματος 47, καταλήγει στο συμπέρασμα που σας λέω. Αυτά, όμως, τα κρατώ για την Ολομέλεια. Ελπίζω να σκεφτεί η κυβέρνηση τις ιδέες αυτών που υπήρξαν θύματα και να αποδείξει, του προβλήματος. Κύριε Πρόεδρε, είναι προφανές ότι θα καταψηφίσουμε το συζητούμενο νομοσχέδιο για την κύρωση της πράξης νομοθετικού περιεχομένου και αύριο θα επανέλθουμε και με πληρέστερο τρόπο στις προτάσεις που νομίζουμε ότι θα είναι χρήσιμες για μια άλλη εποχή της Εθνικής Υπηρεσίας Πληροφοριών, για μια άλλη εποχή προστασίας των ατομικών δικαιωμάτων και της δημοκρατίας. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Αν η Κυβέρνηση βρίσκεται μια φορά υπόλογη για τη μεθοδευμένη προσπάθεια συγκάλυψης του βασικού σκανδάλου των υποκλοπών μέσα από τις απαράδεκτες διαδικασίες που ακολουθούνται τόσο στην Εξεταστική Επιτροπή, με ευθύνες, βέβαια, της ελεγχόμενης από τη ΝΔ πλειοψηφίας, με την επιστράτευση παράλληλα πρωτοκλασάτων στελεχών της ΝΔ να εξαπολύουν προειδοποιητικές βολές προς αδρανοποίηση όποιου διανοείται να μιλήσει γι’ αυτά τα σκάνδαλα, αλλά και τον ίδιο τον Πρωθυπουργό να κρατάει σταθερό το τέμπο σε ρυθμούς συγκάλυψης, αναπαράγοντας, στη συνέντευξή του στη ΔΕΘ, τη γνωστή επιχειρηματολογία του περί απορρήτου. Αν, λοιπόν, για όλα αυτά η Κυβέρνηση βρίσκεται μια φορά υπόλογη, πέρα, βέβαια, από την αρχική και αδιαμφισβήτητη ευθύνη της για την ύπαρξη του βασικού σκανδάλου των παρακολουθήσεων, τότε είναι είναι πολλαπλάσια εκτεθειμένη για αυτή τη σημερινή κατάθεση της πράξης νομοθετικού περιεχομένου, με την οποία επιχειρεί να ξεπλυθεί από αυτές της τις ευθύνες.

Για το Κ.Κ.Ε., οφείλουμε να ξεκαθαρίσουμε από την αρχή, ότι είναι καθαρό πως καμία νομοθετική παρέμβαση δεν πρόκειται να αλλάξει τον χαρακτήρα και τη λειτουργία της ΕΥΠ, που αποτελεί, από τη φύση της, έναν αντιδραστικό μηχανισμό του αστικού κράτους. Υπάρχει και λειτουργεί για να υπερασπίζεται αυτό που η εθνική ασφάλεια ονομάζει το κεφάλαιο, δηλαδή, τα συμφέροντα της αστικής τάξης κόντρα στους ανταγωνιστές, αλλά και σταθερά ενάντια στον λαό και τα δικαιώματά του, οι οποίοι βρίσκονται κυρίως στο στόχαστρο τέτοιου είδους μηχανισμών.

Αντίθετα, οι όποιες αλλαγές επιχειρούν να «ντύσουν» αυτή την αντιδραστική ΕΥΠ με το κύρος της δήθεν ανεξάρτητης δικαιοσύνης και τον μανδύα του δημοκρατικού ελέγχου που τα έχει εγκρίνει αυτή η Βουλή.

Στην πραγματικότητα, αυτό που κάνουν οι αλλαγές αυτές είναι να θωρακίζουν ακόμα περισσότερο τη δράση τόσο της ΕΥΠ όσο και άλλων κρατικών μηχανισμών για αυτούς τους παρόμοιους σκοπούς. Έτσι και η ΝΔ, αλλά και ο ΣΥΡΙΖΑ, το ΚΙΝΑΛ και άλλα κόμματα, με τις προτάσεις που καταθέτουν για τον δήθεν εκδημοκρατισμό της ΕΥΠ, για τις διάφορες θεσμικές εγγυήσεις, θρέφουν, στην πραγματικότητα, την αυταπάτη ότι μπορεί αυτό να πραγματοποιηθεί, μπορεί, δηλαδή, η ΕΥΠ να αποκτήσει ένα πιο φιλολαϊκό, ένα πιο δημοκρατικό, να το πούμε έτσι, πρόσωπο, μπορεί στην πραγματικότητα να εκδημοκρατιστεί ουσιαστικά το κράτος.

Με τη σημερινή συζήτηση, νομίζετε, παράλληλα, ότι θα ξεμπερδέψετε μια και καλή με την ακόμα μεγαλύτερη ενοχή σας, που αυτή είναι μάλλον και η πιο επικίνδυνη και εχθρική προς τον λαό για τη θέσπιση, συντήρηση και λειτουργία αυτού του σκοτεινού, πολύπλοκου, αυτού του άθλιου θεσμικού πλαισίου, με την οποία έχετε κάνει κόσκινο το δικαίωμα του λαού στην προστασία του απορρήτου των επικοινωνιών του και μέσω, βέβαια, αυτού και μια σειρά άλλα δικαιώματα και ελευθερίες του.

Βέβαια, αυτή σας την υπηρεσία, κύριοι της κυβέρνησης, οφείλουν να σας την αναγνωρίσουν και τα υπόλοιπα κόμματα, ο ΣΥ.ΡΙΖ.Α., το ΠΑ.ΣΟ.Κ. – ΚΙΝ.ΑΛ., σε έναν βαθμό και το ΜέΡΑ25, που συμπαραστάθηκε σε ορισμένες από αυτές τις οδηγίες, γιατί, στην προσπάθειά σας από αυτή τη διαδικασία να βγάλετε αλώβητο το σύστημα και, στην πραγματικότητα, να το θωρακίσετε ακόμη περισσότερο, συμπαρασύρετε, στο κρύψιμο κάτω από το χαλί, και τις ευθύνες των άλλων κομμάτων που, από κοινού, διαμόρφωσαν αυτό το ασφυκτικό πλέγμα για τα λαϊκά δικαιώματα και τις ελευθερίες, ψηφίζοντας, στηρίζοντας και, όσοι βρέθηκαν στην κυβέρνηση, υλοποιώντας από αυτή τη θέση τις αντιδραστικές ευρωπαϊκές οδηγίες, νόμους, διακρατικές συμφωνίες που, με τον ίδιο τρόπο, αξιοποιήθηκαν για να καταπατήσουν αυτά τα δικαιώματα και τις ελευθερίες του λαού.

Νομίζετε ότι με τέτοιου είδους μακιγιαρίσματα - ιδιαίτερα οι συγκεκριμένες ρυθμίσεις που περιλαμβάνονται την Πράξη Νομοθετικού Περιεχομένου πιο πολύ με αποκριάτικο μακιγιάζ μοιάζει - μπορείτε να αποκρύψετε το αποκρουστικό πρόσωπο όλων αυτών των μηχανισμών, γιατί, κοιτάξτε να δείτε, εδώ πια η όλη διαδικασία πραγματικά αγγίζει τα όρια της αστειότητας!

Ποια είναι η πρώτη περιβόητη θεσμική εγγύηση που λέτε ότι θα συμβάλει στη μεγαλύτερη διαφάνεια και λογοδοσία της ΕΥΠ; Λέει το άρθρο πρώτο της Πράξης Νομοθετικού Περιεχομένου ότι «για την ενίσχυση της λογοδοσίας της ΕΥΠ και της εποπτείας της από το Κοινοβούλιο, ορίζεται ο διορισμός του Διοικητή να γίνεται μετά από γνώμη» ούτε καν, βέβαια, δεσμευτική σύμφωνη γνώμη «της Επιτροπής Θεσμών και Διαφάνειας της Βουλής». Είναι τώρα, αλήθεια, αυτή σοβαρή εγγύηση, δηλαδή, να δίνουν γνώμη τα κόμματα - αν και πάλι, επί της ουσίας, μιλάμε για την κυβερνητική πλειοψηφία και όχι για όλα τα κόμματα - αλλά όταν θα πρέπει οι επιλεγέντες διοικητές να λογοδοτήσουν για το έργο τους, για τον τρόπο που λειτούργησαν, όταν καταγγέλλονται παραβιάσεις δικαιωμάτων, τότε ξαφνικά τα κόμματα γίνονται αναρμόδιοι να κρίνουν.

Πώς να λειτουργήσει ως θεματοφύλακας, λέτε, του δημοκρατικού πολιτεύματος η Επιτροπή Θεσμών και Διαφάνειας της Βουλής, όταν, έναντι αυτής, ισχύει και επικαλούνται όλοι αυτοί το απόρρητο, άρα αποκλείεται εντελώς η δυνατότητα να ελέγξει τη δράση και τη λειτουργία της ΕΥΠ, άρα και του Διοικητή της, για την οποία, βέβαια, την καλείτε, κατά τα άλλα, να εκφράζει γνώμη! Εδώ, δεν μιλάμε καν για φύλλο συκής, μιλάμε για προκλητικό εμπαιγμό, εάν όχι υποκρισία!

Δεύτερη θεσμική εγγύηση για τη μεγαλύτερη διαφάνεια και λογοδοσία της ΕΥΠ. Εδώ, επιχειρείτε να θωρακίσετε ακόμα περισσότερο το πλαίσιο γι’ αυτά που ονομάζονται «νόμιμες επισυνδέσεις», δηλαδή, να θωρακιστεί ακόμα περισσότερο το πλαίσιο των υποκλοπών, δηλαδή η, με τη βούλα του νόμου, παραβίαση ενός βασικού λαϊκού δικαιώματος από τους κρατικούς μηχανισμούς, αυτού του απορρήτου της επικοινωνίας του λαού, στο οποίο, βέβαια, και όλοι οι άλλοι, λίγο - πολύ, συμφωνείτε και διαφοροποιήστε μόνο στο εάν αυτές οι νόμιμες, υποτίθεται, επισυνδέσεις μπορούν ή όχι να αφορούν πολιτικά πρόσωπα και σε ποιο βαθμό αυτό μπορεί να γίνει. Για το ίδιο το δικαίωμα της προστασίας του λαού από αυτό, λίγο ενδιαφέρον δείχνετε.

Τι λέει, λοιπόν, στο δεύτερο άρθρο της Πράξης Νομοθετικού Περιεχομένου; Ουσιαστικά, επανέρχεται η παλαιότερη διάταξη που είχε καταργήσει η κυβέρνηση του ΣΥ.ΡΙΖ.Α., ώστε η διάταξη της άρσης του απορρήτου να περνάει από δύο Εισαγγελείς στην ΕΥΠ, τον Εισαγγελέα Εφετών που θα εγκρίνει, όπως συνέβαινε μέχρι τώρα, και τον Εισαγγελέα Πρωτοδικών που θα εισηγείται, στην πραγματικότητα, την άρση του απορρήτου.

Μπορούν, αλήθεια, αυτού του είδους ρυθμίσεις να εμποδίσουν να δίνονται κατά κόρον οι άδειες για την άρση του απορρήτου των επικοινωνιών όταν είναι κοινό μυστικό ότι, ακόμη και σε αυτές που, τυπικά, ονομάζονται νόμιμες υποκλοπές, η ευχέρεια που έχει ο εισαγγελέας για να τις επικυρώσει είναι ευρύτατη;

Εμπόδιζε, στην πραγματικότητα, τη δυνατότητα η προ της κατάργησης του δεύτερου εισαγγελέα, διαδικασία; Όχι. Πολύ περισσότερο όταν ούτε καν οι στοιχειώδεις προϋποθέσεις λειτουργικής ανεξαρτησίας δεν τηρούνται, όντας οι εισαγγελείς αυτοί ενσωματωμένοι στη λειτουργεία της ΕΥΠ, αλλά, και σε κάθε περίπτωση, όσα επίπεδα δήθεν λειτουργικής και πραγματικής ανεξαρτησίας κι αν να τους δοθούν, αυτοί οι εισαγγελείς, ένας, δυο, τρείς ή εκατόν τρείς, ποιο νομικό πλαίσιο θα κληθούν να εφαρμόσουν σε σχέση με τα αιτήματα των νόμιμων, λέτε, επισυνδέσεων της ΕΥΠ για τους λόγους εθνικής ασφάλειας;

Δεν θα εφαρμόσουν αυτό το άθλιο νομικό πλαίσιο που δεν αλλάζει κατ’ ελάχιστον, αυτά που τους λύνουν πραγματικά τα χέρια, πατώντας στην συνταγματική κάλυψη μιας σκόπιμα γενικής έννοιας, όπως είναι αυτή της εθνικής ασφάλειας; Η οποία, βέβαια, χωράει κάθε λογής ερμηνεία, να μπορούν, με βάση αυτή, να κάνουν πράξη αυτό που με κάθε ευκαιρία φροντίζει να μας υπενθυμίζει και ο κ. Πρωθυπουργός, ότι ουδείς εξαιρείται των παρακολουθήσεων.

Διότι, βέβαια, αν δεχθούμε πως εθνική ασφάλεια είναι η αντιμετώπιση απειλών, ακόμη και υβριδικών κατά του κράτους από εξωτερικούς εχθρούς, κατασκόπους, διεθνείς τρομοκράτες, είναι πραγματικά απορίας άξιο πώς δικαιολογείται η χρήση της για την παρακολούθηση και την υποκλοπή των επικοινωνιών χιλιάδων Ελλήνων πολιτών κατ’ έτος. Βέβαια, αυτή η απορία δεν θέλει πολλή σκέψη για να λυθεί, επιβεβαιώνεται, στην πραγματικότητα, ότι ο βασικός αντίπαλος του αστικού κράτους αλλά και των μυστικών υπηρεσιών του είναι ο εχθρός λαός και σε αυτή την κατεύθυνση πάντα αξιοποιούνται τα όποια περιθώρια αφήνει ο νόμος.

Αυτό, λοιπόν, το άθλιο νομικό πλαίσιο το οποίο όλοι το ενισχύσατε με νέες ευρωπαϊκές Οδηγίες, Κανονισμούς, Διακρατικές Συμφωνίες, είτε και το ανεχτήκατε αφήνοντάς το ανέγγιχτο, αυτό είναι που επιτρέπει στο κράτος, στις μυστικές υπηρεσίες, εγχώριες και ξένες, σε άλλους μηχανισμούς να κάνουν πραγματικά λάστιχο τα περιθώρια αυτού που μπορεί να χωρέσει στην έννοια της απειλής για την εθνική ασφάλεια, τους κινδύνους τρομοκρατίας και λοιπά και να βαφτίζεται ύποπτος ο οποιοσδήποτε, θέτοντάς τον στο στόχαστρο των παρακολουθήσεων.

Ιδίως, βέβαια, είναι εξαιρετική η προτίμηση και του αστικού κράτους και των μηχανισμών τους, αφού αυτός είναι και ο ρόλος τους, να θέτουν στο στόχαστρο ό,τι θεωρείται ως κίνδυνος ή απειλή για τον κλονισμό αυτής της δικτατορίας του κεφαλαίου, του ίδιου του αστικού κράτους και της εξουσίας του.

Βέβαια, με αυτό τον τρόπο, οργιάζει και η αυθαιρεσία χωρίς την παραμικρή συνέπεια, διότι τέτοιο είναι το μέγεθος της υποκρισίας σας που δεν καταργείτε ακόμη και αυτή την απαράδεκτη διάταξη που νομοθετήσατε κυριολεκτικά νύχτα, με το ΠΑΣΟΚ, βέβαια, τότε να σας κρατάει το χέρι και σήμερα να παραπονιέται, που απαγορεύει στην ΑΔΑΕ ακόμη και να πληροφορεί τον οποιοδήποτε ότι τέθηκε υπό παρακολούθηση μετά, βέβαια, την ολοκλήρωση της διαδικασίας όταν αυτή γίνεται με την αιτιολογία ή καλύτερα με το πρόσχημα της εθνικής ασφάλειας.

Αυτό, λοιπόν, το πολυπλόκαμο και σκοτεινό θεσμικό πλαίσιο θα εφαρμόζουν οι εισαγγελείς όσοι και αν είναι και, μάλιστα, θα τους δίνετε και συγχαρητήρια γιατί κάνουν καλά τη δουλειά τους.

Είναι, λοιπόν, προφανές ότι τα όποια θεσμικά αντίβαρα επιχειρείτε να παρουσιάσετε δεν είναι παρά για να χρυσώσετε το χάπι στον λαό, ώστε να δεχτεί αυτόν τον δυσώδη βούρκο των υποκλοπών και των παρακολουθήσεων, για τα οποία έχετε φροντίσει όλοι σας να δημιουργήσετε ένα πολύ σφικτό, πολυπλόκαμο και αξεπέραστο νομοθετικό πλαίσιο. Είτε αυτά που φέρνετε με τη συγκεκριμένη πράξη νομοθετικού περιεχομένου, που ούτε ως τέτοιο φύλλο συκής, θα μας επιτρέψετε, δεν μπορούν να λειτουργήσουν είτε συνολικά και η όλη συζήτηση που είναι σε εξέλιξη για τις εγγυήσεις που θα μπορούσαν δήθεν να περιορίζουν τέτοιου είδους παρεκτροπές, στην πραγματικότητα, όλα αυτά επιχειρούν να θωρακίσουν ακόμη περισσότερο αυτό το επικίνδυνο θεσμικό πλαίσιο, αυτούς τους ίδιους τους μηχανισμούς του αστικού κράτους που σταθερά βάζουν στο στόχαστρο τα δικαιώματα και τις ελευθερίες του λαού.

Γι’ αυτό και λέμε, από την πρώτη στιγμή, ότι αυτό το θεσμικό πλαίσιο δεν διορθώνεται, παρά μόνο καταργείται . Όμως, μόνο το Κ.Κ.Ε. υποστηρίζει ξεκάθαρα αυτή τη θέση και βέβαια αυτό έχει να κάνει και με την ίδια την εναντίωση μας προς τους αντίστοιχους κανονισμούς και θεσμούς της Ευρωπαϊκής Ένωσης, γι’ αυτό βέβαια και το Κ.Κ.Ε. είναι και το μόνο κόμμα που έχει καταψηφίσει και κάθε νόμο, κάθε οδηγία και κανονισμό που περιορίζει σε αυτή την κατεύθυνση τις λαϊκές ελευθερίες και ενισχύει το οπλοστάσιο της καταστολής του κράτους σας.

Κυρίως βέβαια τονίζουμε και προειδοποιούμε το λαό ότι σε αυτό το πλαίσιο λειτουργίας του αστικού κράτους, είναι προφανές ότι η ενίσχυση των μηχανισμών του σημαίνει να γίνεται πιο αποτελεσματικό στο να προλαμβάνει να μη βρεθεί μπροστά σε οτιδήποτε μπορεί να θέσει σε κίνδυνο τη σταθερότητά του, με πρώτα και κύρια το ίδιο το εργατικό λαϊκό κίνημα, αυτό δηλαδή που είναι και το μόνο που μπορεί να στοχεύσει στην ανατροπή της οικονομικής κυριαρχίας και εξουσίας του κεφαλαίου και των διεθνών του συμμάχων.

Γι’ αυτό, λοιπόν, ο λαός όχι μόνο δεν πρέπει να ανεχτεί αυτές τις άθλιες πρακτικές που καταπατούν και υπονομεύουν τις ελευθερίες και τα δικαιώματά του, αλλά κυρίως οφείλει να υλοποιήσει αυτούς τους φόβους όλων αυτών που ευθύνονται για τη συστηματική υπονόμευση τους, με την αγωνιστική του δράση, με τις πολιτικές επιλογές να οργανώσει ο ίδιος τη λαϊκή αντεπίθεση απέναντι στο κράτος των εκμεταλλευτών, αυτό που σήμερα όχι μόνο εκμεταλλεύεται το λαό, αλλά και κρυφακούει, αλλά και χρησιμοποιεί το χαφιεδισμό για να παρεμποδίσει και να καταστείλει τις λαϊκές διεκδικήσεις και τις κινητοποιήσεις. Μόνο έτσι θα ανοίξει ο δρόμος για την ανατροπή, όχι μόνο βέβαια του σημερινού αντιδραστικού θεσμικού πλαισίου, αλλά και του ίδιου του αντιδραστικού συστήματος που υπηρετεί.

Είναι προφανές ότι θα καταψηφίσουμε την πράξη νομοθετικού περιεχομένου.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Κύριε Υπουργέ, κυρίες και κύριοι συνάδελφοι, θα διαβάσω, από την επίσημη ιστοσελίδα της Εθνικής Υπηρεσίας Πληροφοριών, ποιος είναι ο στόχος αυτής. Ο στόχος, λοιπόν, της Εθνικής Υπηρεσίας Πληροφοριών, και πρέπει να το καταλάβουμε και να εννοήσουμε τι λέει, είναι «η πρόληψη, η αποτροπή, η ανάσχεση και η εξουδετέρωση κάθε κατασκοπευτικής και τρομοκρατικής απειλής, με στόχο τη θωράκιση της χώρας και την προάσπιση των εθνικών συμφερόντων.». Αυτό είναι από την επίσημη ιστοσελίδα της Εθνικής Υπηρεσίας Πληροφοριών.

Πρέπει να ξεκαθαρίσουμε ότι οι υπηρεσίες πληροφοριών ανά τον κόσμο είναι άκρως απαραίτητες. Χωρίς αυτές δεν μπορεί να λειτουργήσει κανένα κράτος. Καμία κυβέρνηση στον κόσμο δεν μπορεί να λειτουργήσει χωρίς τις πληροφορίες της. Είναι τα μάτια και τα αυτιά κάθε κυβέρνησης, κάθε σοβαρού κράτους. Όσοι είχαμε την τύχη και έχουμε περάσει από σχολεία πληροφοριών, με τη συμμετοχή ξένων μυστικών υπηρεσιών, καταλαβαίνουμε ότι και η δική μας η Εθνική Υπηρεσία Πληροφοριών ή η Κρατική Υπηρεσία Πληροφοριών, όπως παλιά ελέγετο, διαφέρει σε τίποτα. Το μόνο που διαφέρει είναι στο budget, στο χρήμα.

Θα σας πω μόνο ότι η CIA, το 2018, είχε προϋπολογισμό 16,3 δισεκατομμύρια.

Έχει την εντύπωση κάποιος ότι η Εθνική Υπηρεσία Πληροφοριών είναι ένα κτίριο;

Εκτός από την κεντρική, υπάρχουν και περιφερειακές. Ποιος ξέρει ή ποιος έχει ασχοληθεί ότι σε κάθε πρεσβεία υπάρχει υπηρεσία πληροφοριών; Νομίζουν ορισμένοι ότι έτσι έρχονται οι πληροφορίες από μονές τους στις κυβερνήσεις. Έρχεται ξαφνικά κάποιος Μυλωνάκης και λέει, «κύριε Υπουργέ, κύριε Πρωθυπουργέ, θα έρθει ο Τούρκος σήμερα το βράδυ και θα κάνει αυτό». Έχουμε πολλά να πούμε. Για να το πετύχει αυτό, όμως, μία Εθνική Υπηρεσία Πληροφοριών, πρέπει να είναι απαλλαγμένη από κάθε κομματική παρέμβαση, γιατί απλά, κύριες και κύριοι, ο στόχος είναι εθνικός.

Το σχέδιο των υποκλοπών ή των νομίμων επισυνδέσεων είναι διαχρονικό, δεν είναι τωρινό. Υπάρχει μεγάλη υποκρισία και από την Νέα Δημοκρατία, η οποία ήταν και είναι σήμερα κυβέρνηση και από το ΠΑ.ΣΟ.Κ. και από το ΣΥ.ΡΙΖ.Α.. Έχω τον κ. Σπρίτζη, ο οποίος αγχώνεται, γιατί αγχώνεται; Μέχρι προχθές ήταν κυβέρνηση, έκανε τα ίδια και απαράλλακτα. Δεν διαφέρει σε τίποτα η υπηρεσία. Η υπηρεσία σήμερα λειτουργεί με αυτή την κυβέρνηση, αύριο με την άλλη κυβέρνηση. Ο διοικητής και οι υποδιοικητές, σύμφωνα και με την Εφημερίδα της Κυβερνήσεως, αλλάζουν, όταν αλλάζουν οι κυβερνήσεις.

Βέβαια, όπως είπα στον κ. Υπουργό, κατά την συζήτησή μας στις 29 Ιουλίου και απόρησα, πώς έκαναν τόσο αγώνα για να τοποθετήσουν τον συγκεκριμένο στη διοίκηση της Εθνικής Υπηρεσίας Πληροφοριών και αναφέρουν στον κ. Κοντολέων. Πρέπει να έψαξαν πολύ. Πέρασαν πολλοί για να έρθουν να αλλάξουν τον νομό και να φέρουν έναν τέτοιον άνθρωπο εδώ. Συνήθως και ανατρέξετε κατά καιρούς στους διοικητές και στους υποδιοικητές της υπηρεσίας ήταν ανώτατοι ή ανώτεροι αξιωματικοί, με πείρα, με σοβαρότητα ή πρέσβεις, οι οποίοι είχαν πολύ μεγάλη εμπειρία σε θέματα ασφαλείας, γεωπολιτικής ανάλυσης. Όχι, βρίσκουμε έναν τυχαίο και τον φέρνουμε και τον βάζουμε επικεφαλής μιας υπηρεσίας, η οποία λειτουργεί ανά τον κόσμο.

Στη συγκεκριμένη Π.Ν.Π., κύριε Υπουργέ, είναι φως φανάρι ότι γράφτηκε στο γόνατο. Δηλαδή, ήρθε πάνω στον πανικό η κυβέρνηση, ο κ. Πρωθυπουργός, παραίτησε δύο ανθρώπους, ο ένας ήταν ο διοικητής της υπηρεσίας και ήταν λογικό, ο άλλος ήταν ο γενικός γραμματέας και του οποίου τα έριξε όλα πάνω του, γιατί αυτός ήταν ο ενδιάμεσος μεταξύ του Πρωθυπουργού. Δεν αλλάξει τίποτα, επειδή βάλατε έναν επιπλέον εισαγγελέα, βάλτε έναν και δύο και τρεις, το ίδιο αποτέλεσμα θα έχει.

Τώρα, κύριε Υπουργέ, πρέπει να γίνουν άλλα, σοβαρά πράγματα, να καθίσουμε και να βρούμε λύσεις για την Εθνική Υπηρεσία Πληροφοριών.

Κυρίες και κύριοι, θα σας πω ορισμένα πράγματα, τα οποία άκουσα, και έπρεπε να συζητηθούν, άλλα δεν συζητήθηκαν, με προσοχή τα όσα ανέφερε ο κ. Πρωθυπουργός, στη Θεσσαλονίκη. Θα πω δυο τρία πραγματάκια, για να δείτε πώς, από κουβέντα σε κουβέντα, άλλαζε ορισμένα πράγματα. Ο κ. Πρωθυπουργός είπε «δεν είναι κανονικό να παρακολουθείται ένας πολιτικός αρχηγός» και, την ίδια στιγμή, λέει «επί της αρχής, κανείς δεν πρέπει να εξαιρείται».

Τι σημαίνει «κανείς δεν πρέπει να εξαιρείται επί της αρχής»;

Εδώ, είναι η διαφορά μας η μεγάλη. Να σας πω τι ισχύει στην Αμερική στην υπηρεσία της CIA αλλά και στη Μοσάντ. Για να παρακολουθηθεί Βουλευτής, κύριε Υπουργέ, πολιτικό πρόσωπο, πρέπει να ερωτηθεί ο ίδιος ο Πρόεδρος.

Εδώ, λοιπόν, κυρίες και κύριοι, έχουμε κάνει μια μίξη -έχουμε βάλει σε έναν κουβά- και τα ανακατεύουμε όλα.

Και λέμε: Είτε είναι πολίτης είτε είναι πολιτικός είναι το ίδιο πράγμα. Όχι, κυρίες και κύριοι, δεν είναι το ίδιο πράγμα. Πολιτικός έχει μπει στη Βουλή με τις ψήφους των πολιτών και είναι εκπρόσωπος των πολιτών. Λέει ο Πρωθυπουργός μετά: πρέπει να υπάρχουν αυστηρά φίλτρα για να διαταχθεί μία νόμιμη επισύνδεση.

Ποιος θα κρίνει τα αυστηρά φίλτρα;

Που υπάρχουν στο νόμο αυστηρά φίλτρα;

Άνθρωποι εξουσίας είναι αυτοί που θα τους πλησιάσουν για θέματα εθνικής ασφαλείας. Προσέξτε, τώρα, πώς αρχίζει η φωτογράφιση του κυρίου Ανδρουλάκη για να μάθουμε πως ο πρωθυπουργός τα λέει. Κάποιος του τα έχει πει. Τα πέρασε κανείς δεν κατάλαβα σχεδόν τίποτα. Η παρακολούθηση του κυρίου Ανδρουλάκη ήταν και νόμιμη και τεκμηριωμένη. Ελάτε εδώ, τώρα, να ανοίξουμε την κουβέντα.

Τι σημαίνει η λέξη τεκμηριωμένος;

Τι σημαίνει, κυρίες και κύριοι, η λέξη «τεκμηριωμένο»;

Υπάρχουν νομικοί εδώ μέσα.

Δεν πήρε, βέβαια, και τις 6 υπογραφές, που μας είπε τα παραμύθια η κυρία Βλάχου, 3 υπογραφούλες, δεν χρειάζονται και παραπάνω και μία του διοικητή. Όταν είμαι διοικητής όλοι οι άλλοι υπακούν σε μένα τελεία και παύλα. Δεν λειτουργούν έτσι απλά οι υπηρεσίες.

Μην προσπαθούμε να βγάλουμε εδώ πέρα φιλοσοφικά ζητήματα στις υπηρεσίες αυτές. Είναι λαβύρινθος, είναι πράκτορες. Άνθρωποι οι οποίοι έρχονται για μια συγκεκριμένη δουλειά και φεύγουν. Στο όνομα της Εθνικής Ασφάλειας και του απορρήτου κάνουν τα μεγαλύτερα εγκλήματα οι μυστικές υπηρεσίες πληροφοριών.

Δηλαδή δεν έχετε ακούσει ότι εξαφανίστηκαν πράκτορες;

Δεν έχετε ακούσει ότι βρέθηκαν σε χαντάκι πράκτορες;

Τι έχετε ακούσει τελικά;

Μπορεί να εξηγήσει κάποιος το 20-1 20-2 των Ενόπλων Δυνάμεων, τους Κανονισμούς;

Τι είναι αυτά;

Δεν είναι Υπουργεία, έλα, πάρε, δώσε, κάνε μια απεργία και τελείωσε το παραμύθι. Βεβαίως δεν μπορεί να μιλήσει κανείς κυρίες και κύριοι για το απόρρητο και βεβαίως δεν έχει δικαίωμα κανείς, διότι υπάρχει υπογραφή ότι δια βίου αυτά τα οποία μαθαίνει δεν μπορεί να τα πει, άρα κακούργημα. Αυτό λέει ο νόμος.

Θέλω να είμαι ξεκάθαρος, η Ελληνική Λύση από την αρχή που μπήκε στη Βουλή ήταν ξεκάθαρη, θέλει αλλαγή το νομικό πλαίσιο. Πρέπει να δούμε θεσμικά και να καταγράψουμε ορισμένα πράγματα τα οποία πονούν και είπα ένα από αυτά. Ο κύριος Πρωθυπουργός, δυστυχώς γι’ αυτόν, έπρεπε να αναλάβει αμέσως την ευθύνη της πράξεως του. Το γνώριζε. Γνώριζε ότι ήταν νόμιμη -βεβαίως, ότι θα γινόταν νόμιμα- και τεκμηριωμένη.

Εδώ τώρα ερχόμαστε στον κύριο Ανδρουλάκη, ήθελα να με ακούσει ο κ. Καστανίδης, θα με ακούσει αύριο. Καλέσαμε τον κύριο Ανδρουλάκη από την πρώτη στιγμή, ότι ο μόνος που μπορεί να λύσει το πρόβλημα είναι ο κύριος Ανδρουλάκης. Ο κύριος Σπίρτζης που κατήγγειλε ότι με το predator πήγαν να τον παγιδέψουν δεν μπορεί να πει τίποτα. Δεν μπορεί γιατί το predator ήταν κάτι το οποίο πήγε να γίνει, δεν έγινε. Εδώ μιλάμε για πράξη η οποία έχει τελεστεί. Αν έγινε είναι ιδιωτική εταιρεία και λέει η ΕΥΠ –δεν μπορούμε να βγάλουμε και άκρη- ότι δεν γνωρίζει τίποτα ότι δεν έχει predator, ότι δεν έχει ΠΗΓΑΣΟΣ, δεν έχει τίποτα. Όμως εδώ είναι άλλο θέμα το δικό σας, άλλο το θέμα του κυρίου Ανδρουλάκη στην Ευρωβουλή και άλλο θέμα η νόμιμη επισύνδεση. Τεκμηριωμένη είπε ο κύριος Πρωθυπουργός η νόμιμη επισύνδεση. Σημαίνει ότι έχει στοιχεία. Σημαίνει ότι η κυρία Εισαγγελέας πήρε στοιχεία στα χέρια της και αυτό το ξέρει ο κύριος Ανδρουλάκης προφανώς, ο καθένας μας ξέρει αν υπάρχει κάποιο πρόβλημα και η Υπηρεσία Πληροφοριών.

Άρα, τι πρέπει να γίνει; Αφού εμείς δεν μπορούμε να μιλήσουμε και να δείξουμε, θα πάρει αυτός ο οποίος θίγεται και θα πει στον κ. Κοντολέων «θα σου κάνω μήνυση και θα σε τρέχω τρέχει στα δικαστήρια. Θέλω να μου πεις για ποιο λόγο να παρακολουθούσες». Διότι τι γίνεται τώρα κυρίες και κύριοι;

Είπε ο κ. Πρωθυπουργός ότι άνθρωποι εξουσίας είναι αυτοί που θα τους πλησιάσουν για θέματα εθνικής ασφάλειας. Δεν είναι μανάβηδες ή υδραυλικοί. Αυτό είπε στην ομιλία του. Τι σημαίνει αυτό; Από τη μια έχουμε έναν άνθρωπο εξουσίας και από την άλλη έχουμε μια τεκμηριωμένη πράξη για την οποία παρακολουθείτο. Γιατί; Είναι τρομοκράτης; Είναι κατάσκοπος; Έκανε κάτι για το οποίο κινδυνεύει η εθνική μας ασφάλεια; Εδώ είναι το ζητούμενο. Εάν θέλουμε να βάλουμε το χέρι «επί των τύπων των υλών», αυτά πρέπει να συζητήσουμε. Αν θέλει να απαντήσει ο κ. Ανδρουλάκης, να πάει στην Εθνική Υπηρεσία Πληροφοριών, να πάρει όλο τον φάκελό του, αν υπάρχει. Αμφιβάλλω αν υπάρχει, γιατί με την αλλαγή των λογισμικών, κύριε Υπουργέ, εντός και εκτός εισαγωγικών, μπορεί να έχει γίνει κανένα ατύχημα, να έχει πατηθεί κανένα κουμπί και να είναι «delete», ξέρω εγώ. Λέω εγώ τώρα. Δεν ξέρω, λέω.

Είναι η Εθνική Υπηρεσία Πληροφοριών. Ακούω καμιά φορά, είναι δυνατόν να καθόμαστε να ψάχνουμε να βρούμε; Όλα στο φως, αλλά με κανόνες. Να καθίσουμε κάτω σαν σοβαροί άνθρωποι. Είναι η Υπηρεσία Πληροφοριών της πατρίδας μας. Κάποιοι λένε ότι είναι πολλά τα χαρτιά της Υπηρεσίας για το απόρρητο. Λέει 30.000 παρακολουθούνταν τα τέσσερα χρόνια και 100.000 μπορεί να παρακολουθούντο. Πώς ξέρει η ΕΥΠ ποιος είναι τζιχαντιστής; Μέχρι τώρα μας είπε 14. Πώς τα ξέρει αυτά; Έτσι από «επιφοίτηση του Αγίου Πνεύματος» έρχονται όλα αυτά; Πώς ξέρει αν θα γίνει κάτι στον Έβρο αύριο το πρωί; Τότε πώς θα μάθουμε; Πρέπει, λοιπόν, να είμαστε πάρα πολύ σοβαροί.

Την πράξη νομοθετικού περιεχομένου την οποία μας φέρατε, κύριε Υπουργέ, πάρτε την πίσω τώρα. Εκτός από την τοποθέτηση του κ. Δεμίρη, δεν έχει άλλο σκοπό. Είναι κοροϊδία τον βάζετε έναν εισαγγελέα εφετών. Ακούστηκε εδώ το δικαστικό συμβούλιο. Ποιο δικαστικό συμβούλιο; Εδώ μιλάμε ότι οι αποφάσεις λαμβάνονται μέσα σε χρόνο «dt». Να σας πω και κάτι άλλο; Δηλαδή, αν το δικαστικό συμβούλιο, το οποίο αποτελείται από έξι και επτά ή οκτώ άτομα – δεν ξέρω από πόσα αποτελείται – θα μάθουν όλοι αυτοί οι άνθρωποι ότι παρακολουθείτο ο Μυλωνάκης; Θα το έχουν μάθει 150.000 άνθρωποι. Είναι πράγματα τα οποία τρελαίνουν τον κόσμο. Δεν είναι σοβαρά πράγματα αυτά. Θα τον βάλουν φεϊγβολάν ότι αύριο το πρωί θα παρακολουθηθεί ο τάδε ευρωβουλευτής. Να πούμε εδώ μέσα όλοι μαζί ναι ή όχι. Θα γράφουμε «όχι, κανένας». Λοιπόν, πλάκα κάνουμε εδώ μέσα; Εμείς στην Ελληνική Λύση μάλλον δεν πρέπει να βρισκόμαστε εδώ. Έχουμε περισσότερη λογική από ό,τι φαίνεται.

Κύριε Υπουργέ, η Ελληνική Λύση για μια ακόμη φορά επιφυλάσσεται, καταρχάς, να απαντήσει. Θα το δούμε αύριο και σας καλούμε να πάρετε πίσω την πράξη νομοθετικού περιεχομένου για να φτιάξουμε ένα νόμο σοβαρό, θεσμικό πλαίσιο από την αρχή, να ξεχωρίσουμε «την ήρα από το στάρι», να δούμε τι πρέπει να προβλέπεται για τις συμμορίες και εγκληματικές οργανώσεις, να δούμε τι πρέπει να προβλέπεται για το θέμα trafficking, για τη λαθρομετανάστευση, για τους διακινητές και να βάλουμε σε ξεχωριστό κομμάτι δημοσιογραφία και κύριους πολιτικούς, που για τον πολιτικό πρέπει να λαμβάνει γνώση ο Πρόεδρος της Κυβέρνησης. Αλλιώς δεν υπάρχει τίποτε που να κατοχυρώνει ασφάλεια. Ευχαριστώ πολύ, κ. Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Και εμείς σας ευχαριστούμε, κύριε Μυλωνάκη. Δεν καταψηφίζετε. Επιφύλαξη είπατε.

Τον λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Κυρίες και κύριοι συνάδελφοι, το «όλα στο φως» του κ. πρωθυπουργού για το θέμα των υποκλοπών, τελικά, έχει μετατραπεί σε ένα απέραντο, σε ένα ατελείωτο «όλα στο σκοτάδι». Έχουμε όλες τις παθογένειες της κυβέρνησής σας μαζεμένες. Επιβολή ερμητικής αδιαφάνειας, απειλές μαφιόζικου τύπου για τα πόσα ακριβώς χρόνια φυλακή περιμένουν κάποιο μάρτυρα αν επιχειρήσει να ρίξει άπλετο φως. Το φως που εσείς, υποκριτικά, υποσχεθήκατε σε αυτή τη βρώμικη υπόθεση. Πρόκειται για ένα θάνατο της Δημοκρατίας, την οποία θάβετε. Μας οδηγείτε σε ένα συγκεντρωτικό πολίτευμα που θυμίζει την Τουρκία του Ερντογάν και την Ουγγαρία του Όρμπαν και μπορούμε πλέον να μιλάμε για ομερταπολίτευση. Ένα αυταρχικό, δηλαδή, πολίτευμα, όπου κυριαρχεί η συνενοχή και η συγκάλυψη. Η μαφιόζική σιωπή μεταξύ κατεργαρέων.

Η ΠΝΠ που φέρνετε εντάσσεται στο ίδιο σκεπτικό, Αντί να αναλάβετε την πολιτική ευθύνη, να παραιτηθεί, δηλαδή, ο Πρωθυπουργός και να πάει σε εκλογές, μας λέτε ότι πρέπει, δήθεν από κοινού, όλα τα κόμματα να εξετάσουμε τις παθογένειες της ΕΥΠ. Μας λέτε να κάψουμε μαζί θύτες και τα θύματα, ο λύκος και τα πρόβατα. Το πρόβλημα που υπάρχει επί της αρχής είναι το εξής, η συζήτηση που κάνουμε σήμερα προϋποθέτει ότι οι παρακολουθήσεις που έχουν γίνει νόμιμα, εξετάζονται απλώς σαν κάποια θεσμικά κενά για να γίνουν διορθώσεις. Δήθεν ότι μιλάμε για διαχρονικές παθογένειες, ενώ το θέμα είναι ότι έχετε πιαστεί με την γίδα στην πλάτη. Προσπαθείτε έτσι να αποφύγετε με επιτήδειο τρόπο να διερευνηθούν οι αμιγώς ποινικές ευθύνες. Δεν έχουμε δήθεν διαχρονικές παθογένειες, κύριοι της Κυβέρνησης. Έχουμε ένα έγκλημα αυταρχισμού της Κυβέρνησης, για το οποίο τώρα έχετε πιαστεί στα πράσα.

Υπενθυμίζω τα γεγονότα. Στις 7 Ιουλίου του 2019, η κυβέρνηση Μητσοτάκη ανέλαβε τη διακυβέρνηση της χώρας. Την επόμενη ακριβώς ημέρα, 8 Ιουλίου, εξέδωσε την πρώτη κανονιστικής της απόφαση, το πέρασμα της ΕΡΤ, του ΑΠΕ και της ΕΥΠ κατευθείαν στον Πρωθυπουργό. Τι σημαίνει πρακτικά αυτό; Μέσω της ΕΥΠ, λαμβάνατε πληροφορίες για πολιτικούς, δημοσιογράφους και επιχειρηματίες. Μέσω ΕΡΤ και ΑΠΕ, στέλνατε τα ανάλογα μηνύματα. Αν δεν συμμορφώνονταν, πως θα τους καταστρέψετε.

Αυτά κάνετε, κύριοι της κυβέρνησης, εδώ και τρία χρόνια, αυτή είναι η επιτελική συγκεντρωτική κυβέρνηση «Μητσοτάκης ΑΕ» που καταγγέλλουμε κάθε τρεις και λίγο εμε΄ςι, ως ΜέΡΑ25. Η ΕΥΠ και τα πρακτορεία ειδήσεων, απευθύνονται κατευθείαν στον Πρωθυπουργό, ώστε να συνεργάζονται οι άνθρωποί σας για να εκβιάζουν οποιονδήποτε αντιπολιτευόμενο πολιτικό, δημοσιογράφο κ.ο.κ. που σας προκαλεί προβλήματα.

Από την ΕΥΠ, ξέρατε πληροφορίες για πολιτικούς, δημοσιογράφους και επιχειρηματίες. Μέσω ΕΡΤ και ΑΠΕ, στέλνατε τα ανάλογα μηνύματα. Το μήνυμα ήταν αυτό που είπα προηγουμένως. Παρόμοια, βέβαια, είχε λειτουργήσει και η κυβέρνηση του πατέρα Μητσοτάκη με τα γνωστά, με τον Γρυλάκη κ.λπ.. Ο γιος Μητσοτάκη, όμως, το τερμάτισε. Έβαλε επικεφαλής της ΕΥΠ έναν σεκιουριτά που δεν είχε ούτε τα ουσιαστικά ούτε τα τυπικά προσόντα. Υπεύθυνος ήταν ο ανιψιός του, που παρακολουθούσε τους πολιτικούς αντιπάλους του κυρίου Μητσοτάκη και τους δημοσιογράφους. Μιλάμε για επιτελική συγγένεια. Βεβαίως, ο κύριος Πρωθυπουργός μας λέει, εκ των υστέρων, ότι δεν γνώριζε. Ενώ είχε βάλει ο ίδιος άνθρωπος- ο κύριος Μητσοτάκης- επικεφαλής της ΕΥΠ. Αν δεν ήξερε, είναι ανίκανος. Αλλά, μάλλον, δεν είναι μόνο ανίκανος, είναι σίγουρα και ένοχος.

Έτσι κάνατε και στην Εξεταστική Επιτροπή, που φτιάξατε προεδρείο με Βουλευτές της ΝΔ και αποκλείσατε όλους τους σημαντικούς μάρτυρες, παραδείγματος χάριν τον κύριο Κουκάκη.

Επίσης, προσπαθείτε να βγάλετε από το κάδρο το μεγαλύτερο σκάνδαλο που είναι το predator, με το οποίο παρακολουθούνταν πολιτικοί και δημοσιογράφοι με τρόπο εφιαλτικό. Προσπαθείτε να μας πείτε ότι δεν χρησιμοποιείται από την ΕΥΠ, αλλά ιδιώτες.

Δεν ενδιαφέρεστε να μάθετε ποιοι ιδιώτες είναι αυτοί πίσω από το predator; Δεν δείχνετε καμία ανησυχία γι’ αυτό; Το οποίο αποκαλύπτει πάλι, την ενοχή εδώ της κυβέρνησης και τη συγκάλυψη την οποία προωθείτε. Καλύπτεστε πίσω από το απόρρητο και με αυτό τον τρόπο έρχεστε σε αντίθεση με όλους τους σημαντικούς συνταγματολόγους της χώρας, κύριε Γεραπετρίτη, που νομίζω, ότι ανήκουν στη δική σας πολιτική κατεύθυνση. Δεν μπορεί να γίνεται επίκληση του απορρήτου και να καλύπτονται βήματα. Ο Κυριάκος Μητσοτάκης πήρε υπ΄ ευθύνη του την ΕΥΠ, αμέσως μετά τις εκλογές του 19. Μπορεί να άρει οποιοδήποτε απόρρητο για να φωτιστεί το σκάνδαλο των υποκλοπών. Όμως επιλέγει να μείνουν όλα στο ένοχο σκοτάδι. Το απόρρητο δεν μπορεί να ισχύει για την Επιτροπή Θεσμών και Διαφάνειας. Ο κοινοβουλευτικός έλεγχος έτσι, έχει καταστεί νεκρό γράμμα, αδειανό πουκάμισο και έχουμε πλήρη αγνόηση και ανατροπή του Συντάγματος.

Τώρα, με την παρούσα πράξη, δεν ενισχύετε η διαφάνεια σε όλους τους τομείς. Γιατί δεν καταργείτε επιτέλους, αυτή τη διάταξη του Μαρτίου του 21, που εμποδίζει την ΑΔΑΕ να ενημερώνει, εκ των υστέρων, όχι εκ των προτέρων, τους στόχους παρακολούθησης. Για ποιο λόγο; Όπως συνέβη και με τον δημοσιογράφο, τον κ. Κουκάκη.

Επίσης, έχει παρατηρήσεις και ο Πρόεδρος της ΑΔΑΕ και δύο στελέχη της, η διάταξη που εισήχθη τον Μάρτη του 21 από το κυβερνών κόμμα, παραβιάζοντας το συνταγματικά κατοχυρωμένο δικαίωμα στη προστασία του απορρήτου και της ιδιωτικής ζωής. Οι επιπτώσεις της ενισχύονται από την αυξημένη επίκληση λόγων εθνικής ασφάλειας για τη δικαιολόγηση των παρακολουθήσεων. Βεβαίως, η μεγαλύτερη απόδειξη της ενοχής σας είναι η καταστροφή των αρχείων για τις παρακολουθήσεις Ανδρουλάκη και Κουκάκη, έτσι ώστε να μην υπάρχει απολύτως καμία αμφιβολία σε κανέναν για το τι πραγματικά συμβαίνει. Εμείς, ως ΜέΡΑ25, θεωρούμε ότι το ζήτημα των υποκλοπών είναι θέμα που καταργεί την ίδια τη Δημοκρατία. Εμείς μιλούσαμε εξ αρχής ότι αυτή η κυβέρνηση ταυτίζεται με ανάλογες πρακτικές του Ερντογάν και του Όρμπαν. Τώρα, δυστυχώς, δικαιωνόμαστε γι΄ αυτά που λέγαμε από την αρχή της διακυβέρνησης σας. Πρόκειται για ένα πλαίσιο ελαστικοποίησης της δυνατότητας νόμιμης παρακολούθησης, που φτάνει στο σημείο να παρακολουθούνται 15 χιλιάδες πολίτες. Να θεωρείται νόμιμη η παρακολούθηση ενός πολιτικού αρχηγού της αντιπολίτευσης, από μια υπηρεσία που υπάγεται στον πρωθυπουργό και στη κυβέρνηση. Ένα πλαίσιο όμως, που έχει επιτρέψει και επί των ημερών της προηγούμενης κυβέρνησης, του ΣΥΡΙΖΑ, με 11 χιλιάδες πολίτες τότε. Ένα πλαίσιο στο οποίο, δυστυχώς, συμφώνησε ακόμα και το ΠΑΣΟΚ-ΚΙΝΑΛ, που τώρα φαίνεται να το έχει μετανιώσει, μετά τη νόμιμη επισύνδεση του αρχηγού τους. Ένα πλαίσιο, τέλος, που συμβαδίζει με άλλους παρόμοιους μηχανισμούς καταστολής, αυταρχισμού και παρακράτους. Σε αυτό το πλαίσιο είναι που πρέπει να αντιταχθούμε όλοι και όλες, συνολικά.

Ως ΜέΡΑ25, απαιτούμε να διερευνηθούν επιπρόσθετα τρία συγκεκριμένα σημεία. Πρώτον, η παρακολούθηση των τηλεφώνων ενός κοινοβουλευτικού κόμματος, του ΚΚΕ. Δεύτερον, οι ενέργειες της ΕΥΠ, όλα αυτά τα χρόνια, μετά το 2005, για την αποτροπή της παρακολούθησης Ελλήνων και ελληνικών υπηρεσιών και θεσμών, από ξένες υπηρεσίες, ιδίως από την NSA. Θέτουμε σαν όριο το 2005, γιατί από τότε υπάρχει τεκμηριωμένη δημοσιοποίηση παρακολούθησης του ίδιου τότε πρωθυπουργού, του κυρίου Καραμανλή. Τρίτον, ο ρόλος και η αναγκαία ενίσχυση της Αρχής Διασφάλισης του Απορρήτου Τηλεπικοινωνιών. Βεβαίως, οι παράνομες παρακολουθήσεις δεν είναι το μόνο έγκλημα της κυβέρνησης κατά των θεσμών. Συνοδεύουν ένα τεράστιο χρονικό σκανδάλων που καλύπτουν τα σημαντικά διεθνή μέσα, που εσείς, άλλοτε θεωρούσατε πάρα πολύ σημαντικά, έγκυρα και άριστα, αλλά αυτή τη στιγμή τα απαξιώνετε.

Το φετινό καλοκαίρι παρακολουθήσαμε τις αποκαλύψεις από τον διεθνή τύπο, που αφορούσαν τις παράνομες επαναπροωθήσεις προσφύγων από το ελληνικό κράτος. Τις καταγγελίες που απέδωσε στη χώρα το Ευρωπαϊκό Δικαστήριο για τα δικαιώματα του ανθρώπου. Βλέπουμε όλοι και όλες, καθημερινά, το πως η κυβέρνηση Μητσοτάκη επιδοτεί την αισχροκέρδεια της ολιγαρχίας στην αγορά της ενέργειας, σε βάρος των πολιτών και των νοικοκυριών, αντί να φροντίσει να λύσει το πρόβλημα, με την εθνικοποίηση της ΔΕΗ. Βέβαια, η κυβέρνηση Μητσοτάκη δεν είναι η μόνη που πολιτεύτηκε με αυτό τον τρόπο. Όλες οι μνημονιακές κυβερνήσεις και του ΣΥΡΙΖΑ και του ΠΑΣΟΚ και των άλλων κομμάτων του μνημονιακού τόξου, είναι κυβερνήσεις ειδικού σκοπού. Είναι διαχειριστικές ομάδες εξουδετέρωσης του Συντάγματος και των νόμων. Είναι κυβερνήσεις καταλήστευσης δημοσίων πόρων αγαθών και αναδιανομής εισοδήματος, προς τα πάνω πάντα. Η κυβέρνηση Μητσοτάκη είναι απλώς η πιο αλαζονική, η πιο λυσσαλέα στην ιδεοληπτική της εμμονή, ότι τα κάνει όλα τέλεια.

Και γι’ αυτό, ο Πρωθυπουργός εμφανίστηκε ως εκτιμητής, αντί να παρουσιάζεται ως απολογούμενος.

Ως ΜέΡΑ25 απαιτούμε από την Κυβέρνηση να μας εξηγήσει, άμεσα και τεχνικά, ποιους ακόμα παρακολουθεί από πολιτικά πρόσωπα και δημοσιογράφους. Να σταματήσει άμεσα κάθε τέτοια αδιανόητη παρακολούθηση. Να σταματήσει, επιτέλους, το πέταγμα της μπάλας στην εξέδρα των εξωτερικών εχθρών κ.λπ., που επιβουλεύονται την πατρίδα μας. Όλα αυτά δεν αρκούν για να δικαιολογήσουν γιατί η ΕΥΠ του κυρίου Μητσοτάκη παρακολουθούσε δημοσιογράφους και πολιτικούς του αντιπάλους.

Εσείς που κατηγορείτε συνεχώς –συνεχώς, όμως – όλους τους άλλους για λαϊκισμό, δημαγωγία και συνωμοσιολογία, πέφτετε στις πιο τραβηγμένες, εξωφρενικές και παράλογες λογικές, όταν έχετε πιαστεί να είστε εσείς οι ένοχοι. Τότε, δεν σας πειράζει ο λαϊκισμός και η δημαγωγία. Τότε, φταίνε όλοι οι άλλοι εκτός από εσάς.

Κυρίες και κύριοι συνάδελφοι, βρισκόμαστε πλέον σε ένα σημείο καμπής. Δεν αρκεί μια δήθεν θεσμική συζήτηση για κενά στη νομοθεσία, την οποία, βεβαίως, εσείς οι ίδιοι έχετε φέρει σε αυτό το σημείο.

Έχει έρθει η ώρα για ανάληψη πολιτικών ευθυνών και διερεύνηση ποινικών. Έχει έρθει η ώρα για ανατροπή της πιο *αναχρονιστικής* μνημονιακής Κυβέρνησης Μητσοτάκη, αλλά και για ολική ρήξη με το απολυταρχικό, ολιγαρχικό καθεστώς που τη στηρίζει. Έχει έρθει η ώρα για συνολική ρήξη με τον μνημονιακό ζόφο, που παράγει τα φαινόμενα εξόντωσης πολιτικών αντιπάλων και δημοσιογράφων, για να κερδίσουμε την ανεξαρτησία μας, τη δίκαιη ανακατανομή του πλούτου, την επικράτηση του κράτους δικαίου, με δίκαιο τρόπο.

Είναι σε αυτό το συνολικό πλαίσιο η κριτική που κάνει το ΜέΡΑ25, πάνω στο ζήτημα των τηλεφωνικών υποκλοπών.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς ευχαριστούμε την κυρία Απατζίδη.

Τον λόγο έχει ο Υπουργός Επικρατείας, κ. Γεραπετρίτης. Ορίστε, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Με την παρούσα Πράξη Νομοθετικού Περιεχομένου, υπήρξε μία γρήγορη, άμεση αντίδραση άμεση αντίδραση στα γεγονότα, τα οποία ήρθαν στην επιφάνεια και τα οποία, ο ίδιος ο Πρωθυπουργός, με δική του πρωτοβουλία, δημοσιοποίησε.

Ήταν μια πρώτη αντίδραση. Ήταν μια αντίδραση, η οποία εισήγαγε, στην εσωτερική έννομη τάξη, δύο διατάξεις, οι οποίες ήταν οι πρώτες, οι απολύτως άμεσες και αναγκαίες, με ένα ελάχιστο –αν θέλετε- αναγκαίο περιεχόμενο, έτσι ώστε να υπάρξει μια άμεση αποκατάσταση.

Θέλω να σας πω εξαρχής –για να έχουμε μια έντιμη σχέση στο Κοινοβούλιο- ότι η πρόθεση της Κυβέρνησης είναι να αξιολογήσει όλες τις προτάσεις, οι οποίες θα τεθούν. Αυτή η Πράξη Νομοθετικού Περιεχομένου ήταν, στην πραγματικότητα, ένα ελάχιστο αναγκαίο περιεχόμενο. Και θα αναφερθώ σε αυτές τις δύο διατάξεις, αλλά δεσμευόμαστε ότι θα αξιολογήσουμε όλες τις προτάσεις, που θα κατατεθούν. Θέλουμε μια περισσότερη ευαισθησία. Δεν είναι ζητήματα, τα οποία μπορούν απλά να έχουν επεξεργασία σε άμεσο χρόνο.

Επιπλέον, θα ήθελα να επιδείξουμε ένα μεγαλύτερο σεβασμό προς τις εργασίες της Εξεταστικής Επιτροπής, η οποία βρίσκεται σε εξέλιξη. Είναι το ύψιστο μέσο Κοινοβουλευτικού Ελέγχου και από αυτήν προσδοκούμε ότι θα έχουμε δημιουργικές προτάσεις, οι οποίες θα μπορέσουν να θέσουν πραγματικά διαχρονικά ζητήματα, τα οποία υφίστανται, για να μπορέσουμε να αποκαταστήσουμε το κύρος, αλλά και να μπορέσουμε να κάνουμε τη δύσκολη συναίρεση μεταξύ της προστασίας των δικαιωμάτων και της διασφάλισης της κρατικής, της εθνικής ασφάλειας.

Άρα, περιμένοντας τα Πορίσματα της Εξεταστικής Επιτροπής, η οποία βρίσκεται σήμερα εν κινήσει, δεσμευόμαστε ότι θα αξιολογήσουμε όλες τις προτάσεις και θα επανέλθουμε με ένα συνολικό πλαίσιο, το οποίο θα εκσυγχρονίσει όσα μπορούν να λεχθούν.

Θα ήθελα να αναφερθώ, ειδικότερα, σε δύο-τρία ζητήματα, τα οποία ετέθησαν.

Πρώτα απ’ όλα, για όσα ανέφερε ο κ. Σπίρτζης, να επισημάνω ότι, σήμερα, συζητούμε πρωτίστως το ζήτημα της νομοθετικής πρωτοβουλίας για την Πράξη Νομοθετικού Περιεχομένου.

Η Πράξη Νομοθετικού Περιεχομένου περιέχει δύο διατάξεις:

Η πρώτη διάταξη είναι η εισαγωγή γνώμης της αρμόδιας Επιτροπής της Βουλής σε σχέση με την επιλογή του διοικητή της Εθνικής Υπηρεσίας Πληροφοριών. Δεν είναι αυτονόητη η διάταξη αυτή και δεν υπήρχε στην κοινοβουλευτική μας τάξη, όπως δεν υπάρχει και σε πολλές κοινοβουλευτικές τάξεις. Από τη δική μου συγκριτική έρευνα, προέκυψε ότι δεν είναι σύνηθες να έρχεται στη Βουλή ο διοικητής των υπηρεσιών πληροφοριών. Είναι γενικά μια επιχείρηση, να είναι πιο στεγανή κατά το δυνατόν, η επιλογή του διοικητή. Θεωρούμε όμως, ότι είναι σημαντικό να σχηματίσει μια άποψη η Βουλή, έτσι ώστε να μπορεί να γνωρίζει για ποιον πρόκειται, ποια είναι εισήγηση και να διατυπώνει μια εμπεριστατωμένη γνώμη, η οποία θα πρέπει και να ληφθεί υπόψη.

Η δεύτερη διάταξη, είναι μια διάταξη η οποία δεν είναι νέα στην εσωτερική έννομη τάξη. Είναι η διάταξη, με την οποία επανέρχεται στην πραγματικότητα το καθεστώς που ίσχυε πριν από το 2018. Πριν από το 2018, αυτό το οποίο ίσχυε ήταν ότι είχαμε ένα διπλό σύστημα από το 2003. Είχαμε ένα διπλό φίλτρο δικαστικό, που λειτουργούσε το σύστημα αυτό. Η υπηρεσία κατέθετε την εισήγηση, ο επιτόπιος εισαγγελέας, δηλαδή αυτός ο οποίος είναι τοποθετημένος από την ανεξάρτητη δικαιοσύνη εκεί, στην Εθνική Υπηρεσία Πληροφοριών, εξέδιδε διάταξη την οποία υπέβαλε προς έγκριση στον αρμόδιο εισαγγελέα εφετών, στον εισαγγελέα εφετών της έδρας. Άρα, υπήρχε στην πραγματικότητα ένα φίλτρο δικαστικό, το οποίο ήταν σταθερό εντός της υπηρεσίας και ένα, ας το πούμε, εξωτερικό δικαστικό φίλτρο.

Η σκέψη να επανέλθει το καθεστώς αυτό το οποίο είχε καταργηθεί το 2018, άκουσα προσεκτικά τον Εισηγητή της μειοψηφίας να αναφέρεται στο ότι αυτό έγινε μετά από αίτημα της ίδιας της δικαστικής λειτουργίας. Έχει την αξία του, θα το δούμε, θα το αξιολογήσουμε όταν θα κάνουμε την συνολική επανατοποθέτηση του ρυθμιστικού πλαισίου. Εκείνο το οποίο επανέρχεται τώρα στην πραγματικότητα, είναι το διπλό δικαστικό φίλτρο ή ως ότου έχουμε μια οριστική διευθέτηση των θεμάτων αυτών. Γιατί επανέρχεται το διπλό δικαστικό φίλτρο; Διότι αμέσως όταν προέκυψε το ζήτημα της νόμιμης παρακολούθησης του κ. Ανδρουλάκη, εκείνο το οποίο διαπιστώσαμε όλοι είναι ότι ειδικά σε ό,τι αφορά τα πολιτικά πρόσωπα και μάλιστα τα προβεβλημένα πολιτικά πρόσωπα, τα φίλτρα τα οποία υπήρχαν, δηλαδή οι ασφαλιστικές δικλείδες, δεν ήταν επαρκείς. Για το λόγο αυτό, επανήλθαν μέσα σε πολύ λίγες ημέρες αφότου ανέκυψε το ζήτημα με την πράξη νομοθετικού περιεχομένου, δεδομένου ότι η Βουλή ήταν κλειστή την περίοδο εκείνη, το δοκιμασμένο σύστημα το οποίο ίσχυσε επί 15 χρόνια στην εθνική υπηρεσία πληροφοριών, με το διπλό δικαστικό φίλτρο σε όλες τις περιπτώσεις νόμιμης επισύνδεσης για λόγους εθνικής ασφάλειας, έτσι ώστε αν μη τι άλλο να έχουμε μία σιγουριά ότι θα πρόκειται για δύο δικαστές, οι οποίοι μεταξύ τους δεν έχουν καμία απολύτως λειτουργική ή οργανική εξάρτηση.

Ήταν η άμεση αντίδραση, ένα αναγκαίο ελάχιστο για την αποκατάσταση και της παράστασης ανεξαρτησίας και ακεραιότητας της Εθνικής Υπηρεσίας Πληροφοριών και για τον λόγο αυτό εισήχθησαν με την πράξη νομοθετικού περιεχομένου. Σας διαβεβαιώ, ότι δεν ήταν μία πράξη απλώς για να κερδίσουμε κάποιες επικοινωνιακές εντυπώσεις. Δεν νομίζω, ότι υπό τις συνθήκες ήταν δυνατόν να κερδηθούν επικοινωνιακές εντυπώσεις. Εκείνο το οποίο συνέβη, ήταν μια γνήσια προσπάθεια έτσι ώστε ενόσω δεν υπήρχε Βουλή για τόσο σύνθετα ζητήματα να αξιοποιήσουμε απλά δοκιμασμένες και σίγουρες λύσεις. Το πλαίσιο αυτό, οι δυο διατάξεις που έρχονται είναι αναγκαίες, αλλά δεν είναι επαρκείς. Την επάρκεια θα την αξιολογήσουμε συν τω χρόνω, όταν θα έχουμε τα δεδομένα, τα οποία θα προκύψουν από την Εξεταστική Επιτροπή και όταν θα έχουμε όλοι μαζί, συλλογικά, ως συλλογικό υποκείμενο το βουλευόμενο σώμα, τη δυνατότητα να επεξεργαστούμε όλες τις προτάσεις. Ο κ. Καστανίδης για λογαριασμό του ΚΙΝΑΛ έθεσε μία σειρά από προτάσεις. Δεν είμαι σίγουρος ότι συμφωνώ με όλες και αυτό διότι σε πολλές περιπτώσεις, νομίζω ότι υποβαθμίζεται αρκετά η αναγκαία ταχύτητα, ευελιξία για το αποτέλεσμα που πρέπει να έχει μια εθνική υπηρεσία πληροφοριών, γιατί μπορεί σήμερα στο μυαλό μας να μας έρχεται αντανακλαστικά το θέμα της νόμιμης παρακολούθησης του κ. Ανδρουλάκη, αλλά υπάρχουν παρακολουθήσεις οι οποίες γίνονται και εξυπηρετούν την εθνική ασφάλεια σε μείζονα βαθμό.

Η Υπηρεσία Πληροφοριών οφείλει να είναι ισχυρή, να έχει ένα βαθμό λογοδοσίας, αλλά όχι σε τέτοιο βαθμό έτσι ώστε να μην μπορεί να υπηρετήσει την εθνική ασφάλεια, η οποία όπως γνωρίζετε είναι ύψιστο αγαθό. Το ίδιο το Σύνταγμα σε τουλάχιστον τέσσερις περιπτώσεις αναφέρεται στην εθνική ασφάλεια ως αυτοτελής σκοπός του κράτους. Επιπλέον, υπό τις παρούσες συνθήκες θα μου επιτρέψετε το σχόλιο ότι είναι ακόμη πιο αναγκαία να λειτουργεί υπό συνθήκες ωφέλιμες και αποτελεσματικές.

Επιτρέψτε μου λίγες παρατηρήσεις ακόμη. Αναφέρθηκε ο κ. Σπίρτζης στην Πράξη Νομοθετικού Περιεχομένου ως «κουρελόχαρτο». Κύριε Αγορητά, θα παρακαλούσα να απαλείψετε τον όρο αυτό. Μία πράξη η οποία έρχεται και τίθεται ενώπιον του Κοινοβουλίου, δεν αποτελεί ποτέ ένα τέτοιο έγγραφο. Θα πρέπει να αποδίδουμε τη δέουσα τιμή. Μπορείτε να διαφωνείτε. Δεν είμαι σίγουρος ότι προέκυψε από την εισήγησή σας ότι διαφωνείτε στις δύο αυτές διατάξεις. Θα μας το πείτε αύριο και θα πάρετε μία σαφή θέση λαμβάνοντας υπόψη αυτό που είπα ότι πρόκειται για διατάξεις οι οποίες είναι αναγκαίες άμεσα, αλλά προφανώς δεν είναι επαρκείς. Όμως, πρόκειται για διατάξεις που δεν αμφισβητούνται. τουλάχιστον σε ότι αφορά το ωφέλιμο αποτέλεσμά τους.

Επιπλέον, θέλω να το τονίσω για να αποφεύγεται η σύγχυση, εδώ πρόκειται για νομοθετικό έργο της Βουλής, δεν θα μπω προφανώς στα ζητήματα που έχουν να κάνουν με κοινοβουλευτικό έλεγχο, δηλαδή για τα υποκείμενα ζητήματα τα οποία ετέθησαν. Εξάλλου, έχει υπάρξει προ ημερησίας, έχουν υπάρξει πολλαπλές συνεδριάσεις της Επιτροπής Θεσμών και Διαφάνειας. Βρίσκεται σε εξέλιξη η Εξεταστική. Δεν θα συζητήσουμε τώρα τα ζητήματα αυτά που ανήκουν στην αρμοδιότητα άλλης Επιτροπής. Θέλω, όμως, να το ξεκαθαρίσουμε απολύτως. Άλλο το ζήτημα των νόμιμων παρακολουθήσεων που γίνονται με τις εγγυήσεις του Συντάγματος και του νόμου. Μπορεί να γίνονται αστοχίες σε ορισμένες περιπτώσεις, αλλά όπως είναι ένας αναγκαίος βραχίονας του κράτους και γι’ αυτό άλλωστε προβλέπεται από το άρθρο 19 του Συντάγματος ότι θα γίνεται μόνον από την δικαστική λειτουργία και είναι πάρα πολύ κρίσιμη αυτή η εγγύηση και άλλο το ζήτημα των παρακολουθήσεων, οι οποίες γίνονται μέσω κακόβουλων λογισμικών. Πρόκειται για μία βαθύτατη παθολογία αυτό το δεύτερο, η οποία είναι οικουμενική.

Δυστυχώς, αυτή τη στιγμή, βρίσκεται σε τεράστια έξαρση σε όλες τις χώρες της Ευρώπης και του κόσμου. Είναι επέκεινα της τεχνολογικής εξέλιξης. Πάντοτε η τεχνολογία θα τρέχει, αλλά η ιδιωτική τεχνολογία θα τρέχει πολύ πιο γρήγορα από την κρατική. Θα έχει πολύ πιο γρήγορα τεχνολογικά αντανακλαστικά. Άρα θα είναι ένα βήμα μπροστά και σε κάποιο αναγκαίο βαθμό θα αναγκαστούμε να κυνηγάμε αυτή την τεχνολογία. Εκείνο το οποίο πρέπει να υπάρξει είναι απόλυτη θωράκιση έναντι αυτών των κακόβουλων λογισμικών ενισχύοντας - και αυτό έχει τη σημασία του - και το καθεστώς των νόμιμων παρακολουθήσεων. Γιατί, κύριε Αγορητά, όταν δεν έχεις ένα σκληρό δεμένο σύστημα νόμιμων παρακολουθήσεων, δυστυχώς θα έρθουν όλα αυτά τα παράνομα λογισμικά τα οποία κατ’ εξοχήν βρίσκονται στη διάθεση ιδιωτών ή κάποιων ολοκληρωτικών κρατών. Νομίζω αν κάποιος ανατρέξει στην ηλεκτρονική του αλληλογραφία, θα δει ότι υπάρχουν εκατοντάδες τέτοια μηνύματα, τα οποία σε καλούν να πατήσεις δικτυακούς τόπους, να αναφέρεις στοιχεία του τηλεφώνου σου, να καταθέσεις τραπεζικούς λογαριασμούς. Όλο αυτό είναι μια βιομηχανία καταστροφής της δημοκρατίας. Αυτή είναι η πραγματικότητα. Η θέληση όλων μας οφείλει να είναι ότι θα πρέπει να δουλέψουμε έτσι ώστε να θωρακίσουμε από τέτοιου τύπου κακόβουλα λογισμικά. Αυτήν τη στιγμή βρίσκεται σε εξέλιξη νομοθετική πρωτοβουλία σε επίπεδο της Ευρωπαϊκής Επιτροπής, έτσι ώστε η νέα MTR που θα τεθεί - σύντομα ελπίζω - σε ισχύ να καταλαμβάνει τα κεφάλαια αυτά. Θέλω όμως να σας διαβεβαιώσω ότι ακόμη και αν δεν βρίσκεται σε υψηλό επίπεδο η προστασία αυτή, η παρούσα Βουλή, με νομοθετική πρωτοβουλία την οποία θα φέρουμε, θα είναι ακόμη πιο εμπροσθοβαρής. Έχουμε κάθε διάθεση να έχουμε πολύ σκληρές ρυθμίσεις, οι οποίες θα φτάνουν μέχρι και την καθολική απαγόρευση σε οποιαδήποτε εμπορία τέτοιων λογισμικών, έτσι ώστε να φύγει από τη μέση η «γάγγραινα» αυτή. Θέλω, όμως, να το ξεκαθαρίσω και πάλι. Άλλο το ζήτημα αυτό, το οποίο δεν συνδέεται με κανένα τρόπο με το κράτος. Δεν αποτελεί δημόσια παρακολούθηση, νόμιμη επισύνδεση και άλλο το ζήτημα των παρακολουθήσεων από την Υπηρεσία Πληροφοριών, που είναι ένας αναγκαίος βραχίονας του κράτους.

Δεν θέλω να προχωρήσουμε σε απαξίωση της Εθνικής Υπηρεσίας Πληροφοριών. Είναι κρίσιμο να είμαστε, τουλάχιστον, ενωμένοι, στο ότι η υπηρεσία πληροφοριών είναι αναγκαίο για την ευημερία της χώρας και της εθνικής ασφάλειας. Θέλω να σας πω ότι η χώρα δεν αντέχει την πολυτέλεια να έχει μια απονευρωμένη υπηρεσία πληροφοριών. Ναι, λοιπόν, στη λογοδοσία. Ναι, στη μετρημένη διαφάνεια. Ναι, στη συμμετοχή ακόμη ενός πολιτικού φίλτρου, ίσως, το οποίο θα λειτουργεί ανασχετικά στις περιπτώσεις νόμιμων παρακολουθήσεων πολιτικών προσώπων, όχι, όμως, στην απόλυτη απαξίωση της υπηρεσίας πληροφοριών. Δεν είναι συμφέρον για τη χώρα, δεν είναι συμφέρον για την εθνική μας ασφάλεια.

Και ένα τελευταίο σχόλιο, θα μου επιτρέψετε. Οι παρακολουθήσεις δεν γίνονται από τον Πρωθυπουργό, κύριε αγορητά. Οι παρακολουθήσεις γίνονται με εισήγηση των υπηρεσιών, όχι μόνον της Εθνικής Υπηρεσίας Πληροφοριών και της Αντιτρομοκρατικής και της Ελληνικής Αστυνομίας και του Λιμενικού Σώματος και αποφασίζονται από έναν ανεξάρτητο δικαστή. Όχι μέσω ενός δήθεν ανεξάρτητου ελέγχου. Μην φτάνουμε σε απαξίωση θεσμών, που είναι καίριοι για τη δημοκρατία, διότι λειτουργούμε ως αγωγοί υποβάθμισης και απέναντι στην κοινωνία. Η κοινωνία η ίδια όταν ακούει για δήθεν ανεξάρτητο δικαστικό έλεγχο, βρίσκεται σε απόλυτη σύγχυση. Μην το καλλιεργούμε αυτό.

Είναι απόφαση δικαστική και ως δικαστική θα πρέπει να την αντιλαμβανόμαστε ως νόμιμη και, κύριε Μυλωνάκη, και τεκμηριωμένη. Γιατί τεκμηριωμένη; Διότι ο εισηγητής, που είναι η διοίκηση της ΕΥΠ, θα καταθέσει στον εισαγγελέα έναν πλήρη φάκελο, ο οποίος περιλαμβάνει το όνομα, το επώνυμο, τον χρόνο, τον λόγο, εθνική ασφάλεια ή διακρίβωση ιδιαιτέρως σοβαρού εγκλήματος και την υποκείμενη αιτιολογία. Άρα, βεβαίως, όταν ο εισαγγελέας εκδώσει τη διάταξή του, η διάταξη αυτή εγκολπώνει την τεκμηρίωση. Όλες οι αποφάσεις που εκδίδονται από τον εισαγγελέα είναι δικαστικές αποφάσεις, οι οποίες εξ ορισμού είναι νόμιμες και τεκμηριωμένες.

Άρα, υπό αυτήν την εκδοχή, θεωρούμε ότι ναι, θα στηρίξουμε την υπηρεσία πληροφοριών και ναι, θα έρθουμε αμέσως μετά την ολοκλήρωση της Εξεταστικής Επιτροπής, να αξιολογήσουμε συνολικά στο Κοινοβούλιο τις προτάσεις που θα τεθούν. Ήδη, ορισμένες καταγράφηκαν, έτσι ώστε να μπορέσουμε δημιουργικά να αποφύγουμε αστοχίες, αλλά να διαμορφώσουμε και ένα πλαίσιο, το οποίο θα υποστηρίζει τη δημοκρατία και το κράτος δικαίου, χωρίς όμως εκπτώσεις στην εθνική ασφάλεια. Ευχαριστώ κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Και εμείς σας ευχαριστούμε κύριε Υπουργέ.

Κύριε Σπίρτζη, μετά την παράκληση του Υπουργού, ήθελα να σας ρωτήσω αν συναινείτε να διαγραφεί από τα πρακτικά ο χαρακτηρισμός ως «κουρελόχαρτο» που αποδώσατε στην Πράξη Νομοθετικού Περιεχομένου.

**ΧΡΗΣΤΟΣ ΣΠΙΡΤΖΗΣ(Εισηγητής της Μειοψηφίας**): Θα το σκεφτώ, κύριε Πρόεδρε, και θα σας απαντήσω αύριο.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Προφανώς, ως ειρωνεία προς το Προεδρείο το εκλαμβάνουμε. Δικαίωμά σας είναι να διατυπώνετε και ειρωνικά σχόλια. Στη δημοκρατία, όλες και όλοι κρινόμαστε.

Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργού Επικρατείας «Κύρωση της από 9.8.2022 Πράξης Νομοθετικού Περιεχομένου “Επείγουσες διατάξεις για την ενίσχυση της ακεραιότητας στη λειτουργία της Εθνικής Υπηρεσίας Πληροφοριών”.

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων.

Ο Εισηγητής της Πλειοψηφίας, κύριος Αθανάσιος Δαβάκης, έχει ψηφίσει υπέρ.

Ο Εισηγητής της Μειοψηφίας, κύριος Χρήστος Σπίρτζης, κατά.

Ο Ειδικός Αγορητής του Κινήματος Αλλαγής, κύριος Χαράλαμπος Καστανίδης, κατά.

Η Ειδική Αγορήτρια του Κομμουνιστικού Κόμματος Ελλάδος, κυρία Μαρία Κομνηνάκα, κατά.

Ο Ειδικός Αγορητής της Ελληνικής Λύσης, κύριος Αντώνης Μυλωνάκης, επιφύλαξη.

Η Ειδική Αγορήτρια του ΜέΡΑ25, κυρία Μαρία Απατζίδη, επιφύλαξη.

Όπως προκύπτει από τις τοποθετήσεις των Εισηγητών και των Ειδικών Αγορητών, το άρθρο 1 γίνεται δεκτό, ως έχει, κατά πλειοψηφία.

Επίσης, γίνεται δεκτό και το ακροτελεύτιο άρθρο και το σχέδιο νόμου γίνεται δεκτό και στο σύνολό του.

Συνεπώς, το σχέδιο νόμου του Υπουργού Επικρατείας «Κύρωση της από 9.8.2022 Πράξης Νομοθετικού Περιεχομένου “Επείγουσες διατάξεις για την ενίσχυση της ακεραιότητας στη λειτουργία της Εθνικής Υπηρεσίας Πληροφοριών” γίνεται δεκτό, επί της αρχής επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λιβανός Σπυρίδωνας - Παναγιώτης (Σπήλιος), Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

Τέλος και περί ώρα 18.20’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**